title: Kumpele

text: Kumpeleessa on edelleen nähtävillä vuonna 1790 rakennetun tunnusmajakan eli pookin kiviset rauniot. Kumpeleen pooki oli Taskun ja Iso-Kraaselin pookien ohella yksi Raahen edustan kolmesta tunnusmajakasta. Pookin puuosat tuhoutuivat tulipalossa 1950-luvulla. Pookin uudelleenrakentamista on toivottu, jotta kulttuurihistoriallisesti arvokas kolmen pookin muodostama kokonaisuus saataisiin palautettua.


title: Ksuthos

text: Ksuthos () oli kreikkalaisessa mytologiassa Hellenin ja nymfi Orseiksen poika. Hänen veljensä olivat Doros ja Aiolos.


title: Ksuthos

text: Kun Hellen jakoi maansa poikiensa kesken, Ksuthos sai Peloponneksoksen. Alueella asuvat kansat johtivat myöhemmin nimensä hänen poikiensa Akhaioksen ja Ionin mukaan akhaialaisiksi ja joonialaisiksi.


title: Ksuthos

text: Hellenin kuoltua Ksuthoksen veljet ajoivat tämän maanpakoon syyttäen tätä esi-isien perinnön varastamisesta. Ksuthos pakeni Ateenaan, jossa Erekhtheus antoi hänelle tyttärensä puolisoksi. Myöhemmin Erekhtheuksen kuoltua, hänen nimitettiin tuomariksi päättämään, kuka tämän pojista perisi valtaistuimen. Päätettyään Kekropsin, pojista vanhimman, hyväksi, muut pojat ajoivat hänet uudelleen maanpakoon. Hän asettui Aigialokseen, jossa hän sittemmin myös kuoli.


title: Ksuthos

text: Ksuthos mainitaan myös Aioloksen ja Kyaneen poikana. Tässä tapauksessa on huomattava, että kyseessä ei ole Hellenin poika Aiolos, vaan tämän lapsenlapsenlapsi.


title: Jarkko Reinikka

text: Jarkko Reinikka (s. 25. toukokuuta 1982 Ulvila) on suomalainen futsalpelaaja, joka edustaa espoolaista Golden Futsal Teamia. Hän toimii lisäksi GFT:n apuvalmentajana.


title: Jarkko Reinikka

text: Reinikka aloitti futsaluransa Porin Palloilijoissa, jota hän oli nostamassa piirisarjoista SM-mitaleille asti. GFT:n riveihin hän siirtyi syyskuussa 2010 muutettuaan pääkaupunkiseudulle työnsä takia. Suomen futsalmaajoukkueen rinkiin Reinikka on kuulunut vuodesta 2006 lähtien.


title: Jarkko Reinikka

text: Reinikka on pelannut myös jalkapalloa, jossa hän on edustanut FC Jazzia, Porin Palloilijoita, Forssan Jalkapalloklubia, Pallo-Iiroja ja Malmin Palloseuraa.


title: Jarkko Reinikka

text: Reinikka on valmistunut insinööriksi (AMK) Satakunnan ammattikorkeakoulun tietotekniikan koulutusohjelmasta. Opinnäytetyössään hän käsitteli fi-verkkotunnusten nimipalvelinvirheitä ja niiden ennaltaehkäisyä.


title: Lucius Accius

text: Lucius Accius (noin 170 eaa. – noin 86 eaa.) oli roomalainen runoilija. Accius syntyi Pisaurumissa Umbriassa noin vuonna 170 eaa. Hänen kuolinvuottaan ei tiedetä, mutta hänen on täytynyt elää vanhaksi, koska vuonna 106 eaa. syntynyt Cicero mainitsee keskustelleen hänen kanssaan. Accius tuli kuuluisaksi muokkaamalla kreikkalaisia näytelmiä latinaksi. Hän kirjoitti myös omia näytelmiä ja harrasti myös kielitiedettä.


title: Lucius Accius

text: Acciuksen töistä on säilynyt katkelmia (noin 700 riviä) ja noin viidenkymmenen näytelmän nimet. Acciuksen näytelmät käsittelivät muun muassa Troijan sotaa. Hänen Rooman historiaa käsittelevät tragediat käsittelivät Rooman ensimmäistä konsulia Lucius Junius Brutusta ja Publius Decius Musin uhrautumista Sentinumin taistelussa.


title: Insinööri Pettersson

text: Insinööri Pettersson on Berghamnin luotsipaikan ja Turun välisellä väylällä Nauvon saaren pohjoispuolella sijaitseva sektoriloisto, joka on rakennettu 1909. Se sijaitsee paikassa 60°15,18’ pohjoista leveyttä ja 21°53,8’ itäistä pituutta. Loisto on rakennettu vedenalaiselle matalikolle. Se on nimetty suunnittelijansa, Luotsi- ja majakkalaitoksen insinööri Karl R. Petterssonin mukaan. Loistotorni on rakenteeltaan betonikuorella vuorattu rautalevyrunkoinen rakennelma.


title: Insinööri Pettersson

text: Alun perin loiston valonlähteenä toimi kaasuvalo, ja se oli varustettu kaasun kulutusta säätelevällä aurinkoventtiilillä. Nykyään loiston valonlähteenä on aurinkopaneelien tuottama sähkö.


title: Insinööri Pettersson

text: Loistoon liittyy myös runsaasti tapakulttuuria. Loiston kylkeen on esimerkiksi kiinnitetty muistolaattana Insinööriliiton tunnuskuvio, jonka ovat asettaneet paikalleen turkulaiset tekniikan opiskelijat. Viimeisen vuosikurssin opiskelijat kiillottavat laatan keväisin.


title: Insinööri Pettersson

text: Huviveneilijöillä on tapana loiston sivuuttaessaan tervehtiä sitä sanoen: ”Hyvää päivää, herra insinööri.” Tapoihin kuuluu myös hatun nostaminen loistoa sivuutettaessa.


title: Suomen ilmasto

text:
Suomen ilmasto on väli-ilmasto, jossa on meri- tai mannerilmaston piirteitä riippuen ilmavirtausten suunnasta ja matalapaineiden liikkeistä. Alueen lämpötilaan vaikuttavat suuresti sen sijainti keskileveysasteilla, suurimmaksi osaksi pohjoisten leveyspiirien 60° ja 70° välillä, ja Atlantilla Skandinavian länsipuolella virtaava Golfvirta, jonka ansiosta Suomessa lämpötila on korkeampi kuin muualla vastaavilla leveysasteilla sijaitsevilla manneralueilla. Toisaalta Suomen ilmasto on mantereisempi kuin muissa Pohjoismaissa. Aasian mannerilmasto ulottuu ajoittain Suomeen, mikä näkyy toisaalta talven pakkasjaksoina, toisaalta kesän helteinä.
Köppenin ilmastoluokitusta käyttäen Suomessa on luokan Df ilmasto, eli kylmätalvinen lumi- ja metsäilmasto, jossa sataa tasaisesti ympäri vuoden.


title: Suomen ilmasto

text: Keskileveysasteiden ja polaarisen ilman välissä on polaaririntama, joka kulkee matalapaineineen useimmiten Suomen lähellä. Suomen sääkartoilla havaittavat lämpimät ja kylmät rintamat ovat yleensä aaltoja polaaririntamassa, harvemmin arktisessa rintamassa. Etelä-Suomessa vallitsee lämpimän rintaman ylityksen jälkeen keskileveysasteiden ilmamassa ja kylmän rintaman jälkeen polaarinen ilmamassa. Pohjoiseen voi kylmän rintaman takapuolella virrata myös arktista ilmamassaa.


title: Suomen ilmasto

text: Vuotuinen lämpötilan keskiarvo on lounaisimmassa Suomessa 6,5 °C. Keskiarvo laskee koillista kohti, joskaan kylmintä ei ole Pohjois-Lapissa vaan Käsivarren seudulla. Suomenselän ja Maanselän vedenjakajaseudut ovat vähäjärvisiä ja nousevat ympäristöään korkeammalle, joten siellä on kylmempää kuin alavammilla seuduilla. Suomen ja Pohjoisnavan välissä on talvellakin avoin Barentsinmeri, joten pohjoisesta tulevat ilmavirtaukset eivät ole yhtä kylmiä kuin Siperiassa tai Alaskassa.


title: Suomen ilmasto

text: Kuukausittaiset lämpöennätykset löytyvät seuraavasta taulukosta:


title: Suomen ilmasto

text: Kunkin kuukauden alimpien lämpötilojen ennätykset löytyvät seuraavasta taulukosta:


title: Suomen ilmasto

text: Lämpötilaolojen perusteella Suomi on jaettu kahdeksaan kasvuvyöhykkeeseen. Vyöhykejakoa käytetään puuvartisten kasvi-istutusten suunnittelun apuna. Siihen vaikuttaa eniten kasvukauden pituus, mutta myös tehoisan lämpötilan summa sekä talviolosuhteet, kuten routa. Koska suuret järvet estävät hallaa, järviset seudut kuuluvat suotuisampaan kasvuvyöhykkeeseen kuin järvettömät lähialueet.


title: Suomen ilmasto

text: Suomen kuivimmilla alueilla Pohjois-Lapissa sataa vuodessa keskimäärin alle 500 mm, ja kaikkialla Lapissa, samoin kuin Pohjanmaan rannikkoalueilla, vuotuinen sademäärä jää alle 600 millimetrin. Sateisimmilla alueilla eli etelärannikolla, Pohjois-Karjalassa sataa vuosittain keskimäärin yli 700 millimetriä.


title: Suomen ilmasto

text:
Lännessä sijaitsevien Skandien ansiosta valtaosa Atlantilta lähtevistä sateista jää Norjaan, ja föhn-ilmiö kuivattaa Suomeen tulevaa ilmavirtausta. Suomeen lännestä tulevat kovat tuulet ovat siis useimmiten kuivia, ja sateet lisääntyvät Kaakkois-Suomea kohti. Sademäärät ovat suurimmillaan heinä-elokuussa, rannikolla hieman myöhemmin. Vähiten sataa maaliskuussa. Vuodessa on tyypillisesti noin 180 päivää, jolloin sataa edes vähän, ja 10–15 päivää, jolloin sataa yli 10 millimetriä.
Pysyvä lumipeite saadaan Suomessa yleensä ennen jouluaattoa. Lapissa pysyvä lumi saadaan jo lokakuussa, kun taas lounaisimmassa Suomessa ja saaristossa lumiaika alkaa vasta tammikuun puolella. Lumisuudessa on kuitenkin suuria eroja sekä vuodesta toiseen että alueellisesti, myös varsin lähellä toisiaan olevien paikkojen välillä. Paksuimmillaan lumipeite on normaalisti maaliskuussa juuri ennen kuin se alkaa sulaa. Lumen määrä vaihtelee maan eri osissa, ja sen takia rakennusmääräysten rajat, kuinka isoja lumikuormia kattojen pitää kestää, vaihtelevat alueittain: Suomen pienimmät rajat ovat Lounais-Suomessa 140 kg/m ja suurimmat Itä-Lapissa 240 kg/m.


title: Suomen ilmasto

text: Etelä-Suomelle on tyypillistä, että talvisin sää saattaa vaihdella rajusti. Varsinkin alkutalven ajanjakso marras-tammikuussa saattaa vaihdella vuosittain lumettomasta ja sateisesta kirpeisiin pitkiin pakkasjaksoihin. Pääsääntöisesti keskitalvella joulu-tammikuussa on yleensä pilvistä, kevättalvella helmi-maaliskuussa on selkeämpää. Etelä-Suomen keväät ovat yleensä talven jäljiltä kuivia ja aurinkoisia, lumipeite katoaa 61. leveyspiirin eteläpuolelta tyypillisesti huhtikuun alussa, ja lumiraja on siirtynyt vappuun mennessä Oulun tienoille 65. leveyspiirille. Terminen kesä alkaa Etelä-Suomessa toukokuun aikana, keskimäärin toukokuun puolessavälissä. Juhannuksen jälkeen ilmamassa on jo tyypillisesti lämmennyt sen verran, että sateisuus lisääntyy. Heinä-elokuu on Etelä-Suomessa vuoden lämpimintä ja sateisinta aikaa. tällöin koetaan suurin osa vuoden ukonilmoista, helteistä, sekä rankkasateista. Syyskuussa ilmamassa viilenee kesän jäljiltä nopeasti, mutta sateisuus pysyy runsaana. Syksyllä kesän lyhytkestoiset sadekuurot vaihtuvat pitkäkestoisiksi syyssateiksi. Loka- ja marraskuut ovat Etelä-Suomessa vuoden myrskyisintä aikaa, ja tällöin jopa kaksi kolmasosaa päivistä on sadepäiviä. Syksy vaihtuu Etelä-Suomessa talveksi yleensä joulukuussa, mutta ajankohta saattaa toisinaan venyä pitkälle tammikuun puolellekin.


title: Suomen ilmasto

text: Pohjois-Suomessa ilmasto on viileämpi kuin Etelä-Suomessa. Terminen talvi alkaa marraskuussa, ja kovimmat pakkaset koetaan yleensä tammikuussa, jolloin lämpötila voi laskea jopa neljänkymmenen pakkasasteen tuntumaan. Kevättalvet ovat Pohjois-Suomessa pitkiä, kuivia ja suunnilleen yhtä aurinkoisia kuin Etelä-Suomessa. Lumet sulavat yleensä vasta toukokuun aikana. Kesäkuussa ilmamassa lämpenee nopeasti, mutta pienimuotoiset takatalvet ovat mahdollisia aina ennen juhannusta. Pohjois-Suomen kesät ovat hyvin vaihtelevia. Pohjois-Suomen kesän lämpötiloihin vaikuttavat kylmä Jäämeri, sekä etelästä pohjoiseen pyrkivä lämmin ilma. Pelkästään yhden kesäviikon kuluessa heinä-elokuussa päivälämpötilat saattavat Pohjois-Suomessa vaihdella alle kymmenestä asteesta helteeseen. Sateisin kuukausi on yleensä elokuu. Syyssateet ajoittuvat lähinnä syyskuulle, ja jo lokakuussa kylmä ja kuiva pakkasilma vähentää sateisuutta. Ensilumi sataa monesti jo ennen lokakuuta. Loppusyksyllä ja alkutalvesta marras-joulukuussa pohjoisessa on jo kuivaa, kylmää ja tyyntä eikä siellä esiinny samanlaisia syys- ja talvimyrskyjä kuin etelässä.


title: Suomen ilmasto

text: Seuraavat taulukot havainnollistavat lämpötilan ja sateisuuden eroja maan eri osien välillä, esimerkkeinä Helsinki, Tampere, Oulu ja Inari.


title: Suomen ilmasto

text: Liikkuvien matalapaineiden takia tuulen suunta ja nopeus vaihtelevat Suomessa päivästä toiseen ja yleensä samankin vuorokauden kuluessa. Lounaistuulet ovat yleisimpiä ja koillistuulet harvinaisimpia.


title: Suomen ilmasto

text: Kovia tuulia ei Suomessa ole usein, ja varsinkin sisämaassa ne ovat harvinaisia. Vuodessa on 10-40 päivää, jolloin tuulen nopeudeksi ainakin yhdellä havaintoasemalla on mitattu yli 21 m/s. Eniten myrskypäiviä on talvella, vähiten kesällä. Aiemmin luultiin, että pakkassäällä ei tuule lainkaan, sillä inversiotilanteissa maanpinnan lähelle muodostuu helposti tyynen ilman tyyny, mutta uudet tutkimukset ovat osoittaneet, että tuntureilla ja merialueilla tuulee silloinkin.


title: Suomen ilmasto

text: Suomen rannikolla havaitaan merituulta vuosittain 40–60 päivänä huhti–heinäkuussa.


title: Suomen ilmasto

text: Pilviset päivät ovat Suomessa yleisempiä kuin selkeät. Talvisin sekä syksyisin keskimääräinen pilvisyys on jopa 65–85 %.


title: Suomen ilmasto

text: Suomen sijainnin ja suuren etelä–pohjoissuuntaisen ulottuvuuden johdosta päivän pituus ja auringon korkeus keskipäivällä vaihtelevat jyrkästi vuodenajoittain ja alueittain. Eteläisimmässä Suomessa päivän pituus on kuutisen tuntia talvipäivänseisauksen aikaan, napapiirin pohjoispuolella aurinko ei nouse tuolloin lainkaan. Kesäpäivänseisauksessa päivän pituus on etelässä noin 19 tuntia, napapiirin pohjoispuolella aurinko ei laske tuolloin lainkaan. Aamu- ja iltahämärän kesto on Suomen leveysasteilla melko pitkä: kevät- ja syyspäiväntasauksien aikaan Helsingin horisontissa 42 minuuttia, Oulussa 50 minuuttia ja Utsjoella 61 minuuttia.


title: Suomen ilmasto

text: Auringon korkeuskulma on kesäpäivänseisauksessa eteläisimmässä Suomessa maksimissaan noin 54 astetta, pohjoisimmassa Suomessa kymmenisen astetta alempi. Talvipäivänseisauksessa kulma on etelässä noin 7 astetta, napapiirin pohjoispuolella Aurinko jää keskipäivälläkin horisontin alapuolelle. Auringon säteilyn määrä laskee jyrkästi, kun korkeuskulma laskee alle 30 asteen; Etelä-Suomessa Aurinko kohoaa keskipäivällä yli 30 asteen kevätpäiväntasauksen ja syyspäiväntasauksen välisenä aikana.


title: Suomen ilmasto

text: Auringon atsimuuttikulma (Auringon suuntakulma myötäpäivään: pohjoinen = 0, koillinen = 45, itä = 90, kaakko = 135, etelä = 180, lounas = 225, länsi = 270, luode = 315) on Etelä-Suomessa kesäpäivänseisauksessa auringon noustessa noin 35 astetta ja auringon laskiessa noin 325 astetta. Tällöin aurinko nousee pohjoiskoillisesta ja laskee pohjoisluoteeseen. Talvipäivänseisauksessa atsimuuttikulma on auringon noustessa noin 142 astetta ja laskiessa noin 218 astetta. Tällöin aurinko nousee eteläkaakosta ja laskee etelälounaaseen. Kevät- ja syyspäiväntasauksissa atsimuuttikulma on kaikkialla Suomessa auringon noustessa 90 astetta ja laskiessa 270 astetta.


title: Suomen ilmasto

text: Suomen aurinkoisimmat alueet sijaitsevat etelä- ja länsirannikolla sekä lounaissaaristossa ja Ahvenanmaalla. Näillä alueilla vuotuisia aurinkotunteja on keskimäärin 1 800 – 2 000. Etelä- ja Keski-Suomen sisämaassa vuotuisia aurinkotunteja on keskimäärin 1 600 – 1 700. Vähiten aurinkotunteja on Pohjois-Suomessa. Erot aurinkotuntien määrässä vuodenajoittain ovat Suomessa erittäin suuria. Vähiten aurinkotunteja kertyy marras–tammikuussa: Utössä 104 tuntia, Jyväskylässä 68 tuntia ja Rovaniemellä 36 tuntia. Maaliskuussa aurinkotuntien määrä kohoaa jyrkästi ja syyskuussa puolestaan laskee voimakkaasti, etenkin pohjoisessa. Myös vuosittaiset erot aurinkotuntien määrässä ovat suuria, jopa 30 %. Aurinkotunneiksi lasketaan vain suora, kirkas auringonpaiste. Suomessa aurinko kuultaa usein ohuen, vaalean pilviharson läpi; näitä "osittaisia aurinkotunteja" ei lasketa mukaan.


title: Suomen ilmasto

text: Suomen aurinkoisinta kaupunkia ei ole tilastollisesti määritelty, kaikissa kaupungeissa ei ole virallista mittauspistettä ja mittauspisteet sijaitsevat keskustojen sijasta yleensä lentoasemilla. Suomen ilmatieteenlaitoksen mukaan aurinkoisimmiksi kaupungeiksi voidaan käytännössä kutsua kaikkia rannikkokaupunkeja Kotkasta Vaasaan.


title: Suomen ilmasto

text: Rannikon ja sisämaan välinen aurinkoisen ja pilvisen alueen raja on etenkin kevätkesän aurinkoisina ja heikkotuulisina päivinä selkeä. Esimerkiksi Helsingin kantakaupungissa aurinko paistaa pilvettömältä taivaalta, samaan aikaan Vantaalla liikkuu kumpupilviä ja Keravalla ollaan jo lähes koko taivaan peittävän kumpupilvikaton alla. Myös suurten järvien läheisyys lisää jossain määrin kesäaikaisten aurinkotuntien määrää.


title: Suomen ilmasto

text: UV-indeksin arvo on Etelä-Suomessa yli 3 touko–elokuussa. Kesäisin indeksi on Helsingissä 5–6 ja Sodankylässä 4–5. Korkein Suomessa mitattu UV-indeksi on 7.


title: Suomen ilmasto

text: Keskimääräinen vuotuinen aurinkotuntien määrä eräillä mittausasemilla:


title: Suomen ilmasto

text: Suomessa erotetaan vuorokauden keskilämpötilan perusteella neljä vuodenaikaa: talvella keskilämpötila on pysyvästi nollan alapuolella ja kesällä +10 asteen yläpuolella. Kevät ja syksy asettuvat sille välille.


title: Suomen ilmasto

text:
Terminen kesä on silloin, kun vuorokauden keskilämpötila pysyy +10 asteen yläpuolella. Suomen eteläisimmissä maakunnissa kesä kestää neljä kuukautta, toukokuun puolesta välistä syyskuun puoleenväliin, muualla Etelä- ja Keski-Suomessa hieman alle 4 kuukautta; toukokuun lopusta syyskuun puoleenväliin. Oulun korkeudella kesän pituus on keskimäärin hieman yli kolme kuukautta touko-kesäkuun vaihteesta syyskuun alkupäiviin. Lapissa terminen kesä kestää kahdesta kolmeen kuukautta, lyhyin se on Pohjois-Lapissa, jossa se alkaa yleensä juhannuksena ja loppuu jo ennen syyskuuta. Kilpisjärven tunturiylängöllä kesä kestää vain muutamia viikkoja heinäkuulla.
Vuosien 1952–2006 aikana terminen kesä kesti Kilpisjärven alueella lyhimmillään vain 12 vuorokautta ja pisimmillään 76 vuorokautta.


title: Suomen ilmasto

text: Kesäisin napapiirillä ja sen pohjoispuolisilla alueilla aurinko paistaa ympäri vuorokauden, mitä kutsutaan yöttömäksi yöksi.


title: Suomen ilmasto

text: Kesäkuussa sademäärät alkavat kohota, mutta kesän sateet tulevat usein kuuromaisina, joten auringonpaistetta saadaan paljon. Hellepäiviä, jolloin lämpötila on yli 25 °C, on kesän aikana Etelä-Suomessa keskimäärin 17, Keski-Suomessa ja Etelä-Lapissa noin 10 ja Pohjois-Lapissa vain noin 2. Korkein Suomessa mitattu lämpötila on 37,2 °C, joka mitattiin Joensuun lentoasemalla Liperissä 29. heinäkuuta 2010.


title: Suomen ilmasto

text:
Termisen syksyn aikana vuorokauden keskilämpötila pysyy +10 ja 0 asteen välillä. Syksy alkaa Etelä-Suomessa syyskuun puolessa välissä ja kestää noin kaksi ja puoli kuukautta. Se loppuu yleensä marras-joulukuun vaihteessa mutta saattaa venyä rannikoilla pitkälle joulukuuhun. Pohjois-Suomessa terminen syksy ei kestä näin kauan, mikä johtuu sekä ilmastollisista että maantieteellisistä syistä. Pohjois-Suomessa syksy kestää yleensä noin kaksi kuukautta. Oulun seudulla on syksy syyskuun alusta marraskuun alkuun ja Pohjois-Lapissa elokuun puolestavälistä lokakuun puoleenväliin. Kasvukausi päättyy suunnilleen termisen syksyn puolessa välissä, kun vuorokauden keskilämpötila jää alle +5 asteen: Enontekiöllä syyskuun puolivälissä ja maan lounaisosassa loka-marraskuun vaihteessa. Terminen syksy on Suomessa vuodenajoista toiseksi lyhyin.
Syksyt ovat Pohjolassa kosteita ja harmaita, sillä Atlantti ja Itämeri ovat varanneet lämpöä kesän aikana ja viiletessään ne luovuttavat lämmön lisäksi paljon kosteutta, joka kulkeutuu matalapaineiden reittejä pitkin Keski-Euroopan ja Pohjolan yli. Loppusyksystä maahan sataa ensimmäinen lumikerros, joka todennäköisesti kuitenkin sulaa pois ennen talven alkua. Ruskan ajankohta riippuu valon määrästä, ja pysyy siksi suunnilleen samana vuodesta toiseen. Ruskaantuminen alkaa Lapissa jo elokuun lopulla ja on parhaimmillaan syyskuun puolessa välissä. Eteläisissä rannikkomaakunnissa ruskaantuminen alkaa syyskuun puolessa välissä ja on parhaimmillaan lokakuun alkupäivinä.


title: Suomen ilmasto

text: Termisen talven aikana vuorokauden keskilämpötila pysyy 0 asteen alapuolella ainakin 5–7 vuorokautta. Terminen talvi on Pohjois-Suomessa pisin vuodenajoista, eikä se rajoitu vain tyypillisiin talvikuukausiin joulu-helmikuuhun, vaan se voi kestää huomattavasti pidemmän aikaa. Lapissa talven kesto on puoli vuotta, kun taas etelässä sen kesto on noin kolmasosan vuodesta. Saaristossa ei termistä talvea joskus tule lainkaan. Pohjoisimmassa Lapissa talvi alkaa tyypillisesti lokakuussa ja kestää noin 200 päivää. Kilpisjärvellä on vuosina 1952–2006 terminen talvi kestänyt pisimmillään 227 päivää. Etelä-Suomessa terminen talvi alkaa keskimäärin marraskuun lopulla ja aivan etelärannikolla joulukuussa. Siellä talvi on yleensä Suomen lyhyin, ja se kestää noin 100 päivää. Saaristossa talvi alkaa joulu-tammikuussa. Talvena 2007–2008 termistä talvea ei saavutettu eteläisessä Suomessa lainkaan.


title: Suomen ilmasto

text: Talvella napapiirin pohjoispuolella aurinko ei nouse päivälläkään (kaamos). Lumi on olennainen osa Suomen talvea. Pysyvä lumikerros sataa maahan hieman talven alkamisen jälkeen, ja suurimmillaan kinokset ovat maaliskuussa. Enimmillään lumipeitteen paksuus vaihtelee lounaan 20–30 senttimetristä pohjoisen jopa 90 senttimetriin. Järvet jäätyvät loppuvuodesta, ja paksuimmillaan jäät ovat huhtikuussa, jolloin jääkerros on keskimäärin 50–65-senttimetrinen. Talvella säät vaihtelevat korkea- ja matalapaineiden reittien mukaan, mutta yleisesti alku- ja keskitalvi ovat syksyn kosteuden jäljiltä hyvin harmaat, kevättalvella aurinkoiset päivät lisääntyvät. Talven lämpötilat voivat olla Lapissa ja Itä-Suomessa alimmillaan −45 °C –−50 °C, muualla Suomessa on leudompaa. Alin Suomessa koskaan mitattu lämpötila on −51,5 °C (28. tammikuuta 1999 Kittilän Pokassa).


title: Suomen ilmasto

text: Terminen kevät on silloin, kun vuorokauden keskilämpötila pysyy 0 ja +10 asteen välillä. Terminen kevät on Suomessa lyhyt, vain puolestatoista kahteen kuukautta, ja se alkaa Suomen lounais- ja etelärannikolla tavallisesti maaliskuun lopussa. Valtaosassa Suomea kevät alkaa huhtikuussa, Lapissa huhtikuun loppupuoliskolla ja pohjoisimmissa osissa vasta toukokuun alussa. Termisen kevään alkaessa lumipeite sulaa pois. Maa on lumeton Etelä-Suomessa yleensä huhtikuun 10. päivän tienoilla ja Pohjois-Lapissa toukokuun lopulla.


title: Suomen ilmasto

text: Kevät on Suomen vuodenajoista lyhin, mutta sen aikana luonto muuttuu paljon. Kun keskilämpötila kohoaa +5 asteeseen, suunnilleen termisen kevään puolessa välissä, alkaa kasvukausi. Tällöin esimerkiksi puut alkavat tulla lehteen ja kasvit kasvaa. Kasvukausi alkaa Suomen etelärannikolla yleensä huhtikuun viimeisellä viikolla, Oulun ja Etelä-Lapin korkeudella ennen toukokuun puoliväliä ja pohjoisimmassa Lapissa toukokuun lopulla.


title: Suomen ilmasto

text: Suomessa ilmaston ennustetaan lämpenevän nopeammin kuin maapallolla keskimäärin, ja suurin lämpeneminen ajoittuu talvipuolelle vuotta. IPCC:n käyttämät ilmastomallit ennustavat keskimääräisen lämpötilan nousevan vuosien 1971–2000 keskilämpötilasta reilulla kahdella asteella vuoteen 2040 mennessä. Vuoden 2040 jälkeen tapahtuvista muutoksista on erilaisia ennusteita: pessimistisimpien ennusteiden mukaan lämpötila nousee vuoteen 2100 mennessä melkein kuusi astetta mainitusta keskiarvosta, optimistisimpienkin mukaan yli kolme astetta. Arviot sademäärien kasvusta vuoteen 2100 vaihtelevat 12 ja 22 prosentin välillä.


title: Suomen ilmasto

text: Ilmastonmuutoksessa on alueellisia eroja, mikä näkyy oletetuissa lumipeitteen muutoksissa. Etelä- ja länsiosissa maata entistä suurempi osa sateista tulee vetenä, ja lumipeitepäivät vähenevät siellä 40 prosenttia 2050-luvulle mennessä. Idässä ja pohjoisessa talvilämpötilat pysyvät vielä pakkasella, mutta lämpeneminen vähentää pakkasen kireyttä, jolloin sademäärät suurenevat ja lumen määrä saattaa jopa kasvaa.


title: Suomen ilmasto

text: Muualla maailmassa tapahtuvan ilmastonmuutoksen heijastusvaikutukset saattavat kuitenkin vaikuttaa Suomen yhteiskuntaan enemmän kuin varsinainen, paikallinen ilmastonmuutos.


title: Ville Harittu

text: Ville Harittu (s. 11. maaliskuuta 1983 Turku) on entinen suomalainen jalkapalloilija. Hänen pelipaikkansa oli keskikentän keskellä tai vasempana laitapuolustajana.


title: Ville Harittu

text: Harittu on edustanut urallaan TPK:ta, TPS:aa, SalPaa ja PoPaa. Hän on pelannut Veikkausliigaa TPS:n paidassa 35 ottelun verran ja tehnyt otteluissa kolme maalia. Hänen isänsä Tauno Harittu ja setänsä Tapio Harittu sekä Martti Harittu olivat myös pääsarjatason jalkapalloilijoita.


title: Anson Carter

text: Anson Carter (s. 6. kesäkuuta 1974, Scarborough, Ontario) on entinen kanadalainen ammattilaisjääkiekkoilija. NHL-uransa hän aloitti kaudella 1996–1997 Washington Capitalsin joukkueessa. Oikean laitahyökkääjän paikkaa pelaava Carter edusti myös monta kautta NHL:ssä Boston Bruinsia, Edmonton Oilersia, New York Rangersia, Los Angeles Kingsiä, Vancouver Canucksia, Columbus Blue Jacketsia ja Carolina Hurricanesia. Carter lopetti uransa Sveitsin pääsarjan HC Luganossa pelaamansa kauden 2007–2008 jälkeen.


title: Anson Carter

text: Carter ratkaisi vuoden 2003 MM-kullan Kanadalle viimeistelemällä jatkoajalla maalin Ruotsin verkkoon. Kyseinen maali oli sikäli erikoinen, että videotuomari tarkasteli osumaa peräti viisi minuuttia, ja maailmanmestaruus päätyi Kanadaan Yleisradion videokuvan perusteella.


title: Heidelbergin raatihuone

text: Heidelbergin raatihuone on historiallinen rakennus Saksan Baden-Württembergissä sijaitsevan Heidelbergin vanhassakaupungissa. Raatihuoneiden alkuperäisenä käyttötarkoituksena oli olla kaupunginraadin kokoontumispaikka. Heidelbergin raatihuone rakennettiin alun perin vuosina 1701-1703, sen jälkeen kun kaupunki oli tuhoutunut Pfalzin perimyssodassa eli yhdeksänvuotisessa sodassa vuonna 1693. Rakennusta on sen jälkeen uudistettu ja laajennettu useaan otteeseen. Rakennuksen keskiosa edustaa barokin tyylisuuntaa. Pohjoinen siipi lisättiin vuosina 1886-1890. Vuonna 1908 raatihuonetta runteli tulipalo, ja sen jälkeen rakennukseen rakennettiin uusbarokkinen lisäosa.


title: Palais Boisserée

text: Palais Boisserée on historiallinen rakennus Saksan Baden-Württembergissä sijaitsevan Heidelbergin vanhassakaupungissa. Se sijaitsee Karlsplatzin pohjoisella laidalla, Hauptstraße-kadulla. Rakennus on rakennettu vuosina 1703–1705. Se toimi alun perin Franz von Sickingenin yksityisasuntona ja toimistona. Rakennuksen nykyinen nimi juontuu vuosilta 1810–1819, jolloin veljekset Sulpiz ja Melchior Boisserée asuivat rakennuksessa.


title: Palais Boisserée

text: Vuonna 1826 rakennuksen otti haltuunsa Badenin hallitus, ja barokkia edustanut palatsi suunniteltiin uudelleen klassiseen tyyliin. Vuodesta 1975 lähtien sen on omistanut Baden-Württembergin osavaltio. Sinne on nykyisin sijoitettu Heidelbergin yliopiston saksankielisen kirjallisuuden laitos.


title: Ehtaa tavaraa

text: Ehtaa tavaraa on Batin ja Ryydin vuonna 1989 julkaistu debyyttialbumi. Albumia myytiin yli 52 000 kappaletta, ja se sai kulta- ja platinalevyn.


title: Ehtaa tavaraa

text: Poptori uudelleenjulkaisi albumin CD-levynä vuonna 2000. Sitä on myyty kultalevyn verran. CD-painos sisältää alkuperäisen sisällön lisäksi kappaleet "Rapula" ja "Ykän kone".


title: Palais Morass

text: Palais Morass on historiallinen rakennus Saksan Baden-Württembergissä sijaitsevan Heidelbergin kaupungin vanhankaupungin ("Altstadt") alueella. Se edustaa arkkitehtoniselta tyylisuunnaltaan barokkia, ja se on valmistunut vuonna 1716. Palatsin rakennutti Heidelbergin yliopistossa rehtorina toiminut juristi Philipp Morass, jonka mukaan se on myös saanut nimensä. Vuodesta 1906 lähtien rakennuksessa on sijainnut Kurpfalz-museo, "Kurpfälzisches Museum". Museoon on sijoitettu Heidelbergin kaupungin taidekokoelmat.


title: Reimikari

text: Reimikari on pieni asumaton luoto Oulujärven Niskanselällä. Se sijaitsee noin viisi kilometriä pohjoiseen Säräisniemestä ja noin kahdeksan ja puoli kilometriä etelään Vaalan keskustaajamasta. Saari kuuluu osana Oulujärven lintusaaret -Natura-alueeseen.


title: Reimikari

text: Saarella on kamiinalämmitteinen neljän hengen autiotupa, jota hallinnoi Metsähallitus.


title: Alku

text: Alku voi viitata seuraaviin:


title: Vålerenga Ishockey

text: Vålerenga Ishockey on jääkiekkoseura Norjan pääkaupungista Oslosta, joka pelaa maan pääsarja GET-ligaenissa. Se on suuren urheiluseuran Vålerenga IF:n jääkiekkojaosto. Seura on perustettu vuonna 1913. Seura on voittanut Norjan mestaruuden 25 kertaa vuosina 1960, 1962, 1963, 1965–1971, 1973, 1982, 1985, 1987, 1988, 1991–1993, 1998, 1999, 2001, 2003, ja 2005–2007. Lisäksi Norjassa seurataan liigamestaruuksia eli runkosarjan voittoja. Tämän tittelin Vålerenga on voittanut 26 kertaa vuosina 1962–1971, 1980, 1982, 1985, 1988, 1991–1994, 1996, 1998–2000, 2002, 2003, 2005 ja 2007. Seuran kotihallina toimii vuoden 1952 talviolympialaisiin valmistunut Jordal Amfi, joka katsojakapasiteetti on 5500 .


title: Aluemaantiede

text: Aluemaantiede tutkii maapallon pinnan alueellista erilaistumista ja ottaa maantieteellisiä alueita selvitellessään huomioon sekä luonnonolot että ihmisen toiminnan. Vastakkainen tarkastelutapa on yleismaantieteellinen. Maantiedettä kuvataan usein alueiden ja paikkojen tutkimuksena. Se tutkii maapallon pintaa, sen ominaisuuksia ja ilmiöitä.


title: Aluemaantiede

text: Aluemaantiede on maantieteen ala, joka poikkeaa luonnonmaantieteestä ja kulttuurimaantieteestä. Aluenmaantieteessä tutkitaan jotakin aluetta ja otetaan huomioon kaikki tärkeimmät luontoon ja ihmisen toimintaan liittyvät piirteet, jotka vaikuttavat alueen luonteeseen. Aluemaantiede pyrkii kokonaisesitykseen tietystä alueesta. Aluemaantiede pyrkii selittämään muun muassa seuraavat peruskäsitteet alueesta: sijainti, kallio- ja maaperä (maankamara), meren syvyys tai maankorkeus, ilma- tai merivirtaukset, ilmasto, kasvillisuus, väestö, maatalous ja kalastus, liikenneolot ja muu infrastruktuuri, asuminen, matkailu ja niin edelleen.


title: Aluemaantiede

text: Alueella tarkoitetaan maantieteessä maanpinnan osaa, joka luontonsa tai ihmisen toiminnan perusteella on jokseenkin yhtenäinen ja eroaa ympäröivistä alueista.


title: Hermia

text: Hermia tarkoittaa seuraavia asioita:


title: Fran Rubel Kuzui

text: Fran Rubel Kuzui on yhdysvaltalainen ohjaaja ja tuottaja. Hänen ensimmäinen elokuvansa oli vuonna 1988 ensi-iltansa saanut "Tokyo Pop", joka kertoo yhdysvaltalaisesta naisesta tutustumassa japanilaiseen nuorten kulttuuriin. Kuzui osittain käsikirjoitti ja ohjasi elokuvan.


title: Fran Rubel Kuzui

text: Kuzui tunnetaan kuitenkin parhaiten vuoden 1992 komediaelokuvan "Buffy, vampyyrintappaja" ohjaajana. Hänen ja elokuvan käsikirjoittaneen Joss Whedonin käsitykset elokuvasta erosivat paljon toisistaan. Kuzui näki elokuvan komediana, joka kertoi ihmisten suhtautumisesta vampyyreihin, kun taas Whedon oli kirjoittanut "Buffyn" kauhuelokuvaksi. Valmistuttuaan elokuva tuotti Yhdysvalloissa noin 16 miljoonaa dollaria, mutta ei saanut kehuja kriitikoilta.


title: Fran Rubel Kuzui

text: Vuonna 1997 alkoi Whedonin alkuperäisen elokuvakäsikirjoituksensa pohjalta luoma tv-sarja "Buffy, vampyyrintappaja", jonka rahoittavana tuottajana Kuzui toimi vuosina 1997–2003. Hän ei kuitenkaan osallistunut sen enempää sarjan tekoon, vaan sai roolin tuottajana lähinnä vain siksi että omisti yhä oikeudet Buffy Summersin hahmoon.


title: Fran Rubel Kuzui

text: Kuzui on naimisissa japanilaisen Kaz Kuzuin (alk. Katsusuke Kuzui) kanssa. Yhdessä he omistavat tuotantoyhtiön Kuzui Enterprises. Yhtiö levittää yhdysvaltalaisia elokuvia Japanissa ja tuo japanilaisia elokuvia Yhdysvaltain markkinoille. Kuzui Enterprises on "Buffyn" lisäksi tuottanut myös sen spin-off-sarjaa "Angel".


title: Villa Kivi

text: Kirjailijatalo Villa Kivi on kirjailijoiden käytössä oleva puuhuvila Helsingin Linnunlaulussa Töölönlahden itärannalla osoitteessa Linnunlauluntie 7. Puurakenteinen, valkoinen talo on arkkitehti Selim Lindqvistin käsialaa vuodelta 1890. Sen rakennutti Niilo Michelsson. Villa Kivi on alusta alkaen ollut kirjailijoiden tyyssija. Nimen Villa Kivi se sai Aleksis Kiven päivänä 1990. Siellä ovat aikojen saatossa vierailleet muun muassa Juhani Aho, F. E. Sillanpää ja Eino Leino. Helsingin kaupunki hankki talon sivurakennuksineen omistukseensa ja luovutti sen Kivi-talo Säätiölle vuonna 1985.


title: Villa Kivi

text: Villa Kivessä on 14 työhuonetta ammattikirjailijoille, joista Kivi-talo Säätiö vuokraa kirjailijoille 10 huonetta. Työhuoneista neljä on vuokrattu säätiön jäsenjärjestöille ja he valitsevat näihin kirjailijat omista jäsenistään.


title: Villa Kivi

text: Kirjailijatalo Villa Kiven alakerran juhlasalissa järjestetään merkittäviä kirjallisuus- ja taidetilaisuuksia myös yleisölle, mm. Helsinki-päivänä ja Taiteiden yönä. Tilaa vuokrataan myös yksityistilaisuuksiin.


title: Villa Kivi

text: Piharakennuksessa on saunatila, sekä taiteilijaresidenssi.


title: Eesti Pank

text: Eesti Pank () on Viron keskuspankki. Eesti Pank kuuluu Euroopan keskupankkijärjestelmään ja eurojärjestelmään. Pankki itse hoiti Viron rahapolitiikaan ja entiseen kansalliseen valuuttaan, Viron kruunuun liittyviä asioita vuoden 2010 loppuun asti, minkä jälkeen Viro siirtyi käyttämään euroa. Keskuspankin johtajana toimii Ardo Hansson, joka valittiin virkaan kesäkuussa 2012. Viron keskuspankki on perustettu 24. helmikuuta 1919.


title: Eesti Pank

text: Eurojärjestelmään kuuluvien valtioiden keskuspankkien tehtävät ja velvoitteet on määritelty Euroopan keskuspankkijärjestelmän ja Euroopan keskuspankin perustamisasiakirjoissa. Eurojärjestelmä toimii hajautetusti: kansalliset keskuspankit vastaavat lähes kaikista eurojärjestelmän tehtävistä, joita ovat


title: Eesti Pank

text: Ennen euron käyttöönottoa Virossa Viron keskuspankin tehtävänä oli varmistaa hintavakaus ja säädellä liikepankkien kautta liikkeelle laskettavan rahan määrää. Viron keskuspankki hoiti Viron rahajärjestelmää eli johti kansallista rahapolitiikkaa.


title: Eesti Pank

text: Viron keskuspankin tavoitteena oli varmistaa hintavakaus Virossa. Hintavakaus on tärkeää, koska se mahdollistaa sekä yksityisten ihmisten että yritysten luottamuksen pitkäaikaiseen säästämiseen, kuluttamiseen ja investointisuunnitelmiin. Rahaolojen vakaus on kestävän ja menestyksellisen taloudellisen ja yhteiskunnallisen kehityksen perusta.


title: Eesti Pank

text: Viron keskuspankin päätehtävät tämän tavoitteen saavuttamiseksi olivat


title: Eesti Pank

text: Viron keskuspankki oli itsenäinen, perustuslaillinen instituutio, joka ei toiminut maan hallituksen eikä minkään muunkaan valtaelimen alaisuudessa. Keskuspankki ei ollut vastuussa valtion taloudellisista sitoumuksista, eikä valtio ollut vastuussa taloudellisista sitoumuksistaan keskuspankille. Keskuspankin ylin päättävä elin oli hallintoneuvosto, johon ei saa kuulua maan hallituksen jäseniä. Tämä varmisti keskuspankille parhaat mahdollisuudet vakaan raha- ja talouspolitiikan toteuttamiseksi.


title: Eesti Pank

text: Keskuspankin itsenäisyys on erottamaton osa hintavakauteen tähtäävää rahajärjestelmää. Samalla nykyaikaisessa demokratiassa odotetaan, että julkisia tehtäviä hoitava itsenäinen instituutio toimii vastuullisesti.


title: Samy Deluxe

text: Samy Deluxe (oikealta nimeltään Samuel Sorge, syntynyt 19. joulukuuta 1977 Hampuri, Länsi-Saksa) on saksalainen hiphop-artisti ja -tuottaja. Hänet on tunnettu myös nimillä Sam Semilia, Wickeda MC ja Big Baus of the Nauf. Hän on julkaissut 18 albumia ja 22 singleä. Samy Deluxe on yksi Saksan menestyneimmistä soolo hiphop-artisteista ja hän on myös toiminut hiphop ryhmissä Dynamite Deluxe ja ASD.


title: Villa Hannala

text: Villa Hannala on Oulun Toppilansaaressa sijaitseva, kauppaneuvos ja laivanvarustaja in vuonna 1859 kesäasunnokseen rakennuttama pitsihuvila. Huvila lienee saanut nimensä Snellmanin tyttären Hannan mukaan. Johan Wilhelm Snellmanin kuoltua vuonna 1881 hänen poikansa Karl August Snellman peri Hannalan.


title: Villa Hannala

text: 1890-luvulla Karl August teetti rakennukseen laajennusosan, jonka katolle rakennettiin avonainen näköalatorni. Ulkoasua koristeltiin tuolloin myös vanhassa osassa runsain puuleikkauksin. Karl August testamenttasi huvilan Oulun Diakonissakodille, jonka käytössä huvila olikin vuodet 1922–1950.


title: Villa Hannala

text: Nykyään rakennuksen omistaa Oulun Aikuiskoulutuskeskus (OAKK). Aikuiskoulutuskeskus entisöi Hannalan vuosina 2004–2008. Vappuaattona vuonna 2008 Villa Hannala avasi ovensa kesäkahvilana ja tilausravintolana erilaisten kokousten ja juhlien, kuten häät, muistotilaisuudet, yritysjuhlat, pitopaikkana. Vuodesta 2014 alkaen kahvila toimii ympärivuotisesti.


title: Perunalajikkeiden keitettävyys

text: Perunalajikkeiden keitettävyys on ominaisuus, joka kuvaa sitä, miten hyvin peruna soveltuu eri ruoanlaittotarkoituksiin. Perunalle on vakioitu keittokoe, minkä avulla perunoita voidaan arvioida. Keitettävyyden vertailuperunana on Suomessa ollut Bintje. Keitettävyys on heikompi tärkkelystä runsaasti sisältävillä perunoilla verrattuna tärkkelystä vähän sisältäviin perunoihin.


title: Perunalajikkeiden keitettävyys

text: Vähittäiskaupassa Kesko ryhtyi ilmoittamaan värikoodein perunoiden koossapysymisominaisuuksista 1988. Yleensä vähiten tärkkelystä sisältävät peruvat ovat kiinteämaltoiset perunat, joiden väritunnus on vihreä siksi, että ne pysyvät erittäin hyvin koossa ja soveltuvat ruoanlaitossa perunasalaattiperunoiksi. Suomessa näitä perunalajikkeita ovat Adora, Appell, Bintje, Fambo, Felsina, Hankkijan Timo, Matilda, Nicola, Ostara, Rikea, Rocket, Siikli, Sini, Ukama, Velox ja Venla.


title: Perunalajikkeiden keitettävyys

text: Yleensä hieman enemmän tärkkelystä sisältävät ja salaattiperunoita heikommin koossa pysyvät mutta silti kaikkiin kaupan oleviin perunoihin nähden edelleen hyvin koossa pysyvät perunat ovat jauhoisia kiinteämaltoisia perunoita.


title: Perunalajikkeiden keitettävyys

text: Kiinteämaltoisten ja jauhoisten perunoiden väliin jäävä ryhmä, yleensä keittoperunoiksi sopivat mutta salaatteihin keitettyinä liian pehmeät, ovat yleisperunoita. Niiden väritunnus on keltainen. Yleisperunoita jauhoisempi ryhmä ovat jauhoiset yleisperunat.


title: Perunalajikkeiden keitettävyys

text: Ruokaperunoiden tärkkelyspitoisimmat ja jauhoisimmat perunat ovat jauhoiset perunat. Ne eivät yleensä pysy koossa ainakaan voimakkaasti keitettyinä. Ne soveltuvat hyvin soseperunoiksi. Jauhoisten perunoiden erikoisryhmä ovat tärkkelysperunat, joita ei myydä ruokaperunoina vaan jotka menevät tärkkelysperunateollisuudelle. Tärkkelysperunat ovat aina jauhoisia perunoita.


title: Sisällissota (sarjakuva)

text: Sisällissota on Marvel Comicsin 7-osainen minisarja, joka nähtiin Suomessa ensimmäisen kerran Hämähäkkimiehen numerossa 5/2007.


title: Sisällissota (sarjakuva)

text: Uudet Soturit, ryhmä nuoria supersankareita ja reality-sarjan tähtiä, menevät pidättämään neljää Lautalta karannutta superroistoa: Kylmäsydäntä, Nitroa, Vauhtifriikkiä ja Kobolttimiestä. Mutta ollessaan lähellä jäädä kiinni, Nitro räjäytti voimillaan koko kaupungin ja tappoi yli 600 ihmistä, joista 60 oli lapsia. Uusien Sotureiden johtaja Vauhtipallo kuitenkin selviytyi tästä energianimuvoimiensa avulla.


title: Sisällissota (sarjakuva)

text: Tapauksen johdosta supersankareiden suosio väheni ja lakialoite superihmisten rekisteröimiseksi ja heidän värväämisekseen työskentelemään hallitukselle tuli yhä suositummaksi. Tony Starkista, joka oli aiemmin vastustanut lakialoitetta, tuli nyt sitä tukevien supersankareiden keulakuva. Hän esitti yhdessä Henry Pymin ja Herra Fantastisen kanssa, että sankarit tarvitsivat valvontaa ja kunnollisen valmennuksen. Kapteeni Amerikan, Haukan ja Luke Cagen mielestä supersankareiden oli pidettävä henkilöllisyytensä salassa lähimmäistensä suojelemiseksi. Lakialoite menee kuitenkin läpi ja Y.P.K.V.V.:n johtaja Maria Hill määräsi voimatoimia kapinoitsijoiden vangitsemiseksi.


title: Sisällissota (sarjakuva)

text: Kapinoivat supersankarit kuitenkin luovuttivat vangitsemiaan rikollisia hallitukselle. Lailla oli laajamittaisia vaikutuksia koko maailmaan, kun sen tukijoista Rautamies ja Hämähäkkimies paljastivat lehdistötilaisuuksissa henkilöllisyytensä koko maailmalle. Wolverine alkoi metsästää Nitroa Stamfordin tapahtumien jäljiltä. Ryhmä-X ja muut mutantit julistautuivat virallisesti neutraaleiksi.


title: Sisällissota (sarjakuva)

text: Kapteeni Amerikka johtaa joukon rekisteröitymisen vastustajia, jotka kulkevat nimellä Salaiset Kostajat, vapauttamaan kaikki vangitut kapinoijat, mutta ajutuvat ensimmäiseen julkiseen ja fyysiseen taisteluun rekisteröitymisen tukijoita vastaan. Taistelun aikana Rautamiehen joukkojen avuksi saapuu Thorin klooni, joka kuitenkin aiheuttaa Goljatin kuoleman.


title: Sisällissota (sarjakuva)

text: Seuraavaksi Rautamies ja Herra Fantastinen rakentavat Negatiiviselle Vyöhykkeelle vankilan nimeltä "Projekti 42" rekisteröinnin vastustajien vangitsemiseksi ja kokoavat puolelleen myös ryhmän superrikollisia. Sekä tieto Projektista 42 että Goljatin kuolema saavat osan supersankareista kummaltakin osapuolelta vaihtamaan puolta. Hämähäkkimies siirtyy Kapteeni Amerikan puolelle.


title: Sisällissota (sarjakuva)

text: Seuraava merkittävä taistelu tapahtuu Ryker’s Islandilla, josta Viitta siirtää sen myöhemmin New Yorkin keskustaan. Taistelun aikana Vision II sabotoi Rautamiehen haarniskaa ja Kapteeni Amerikka oli lähellä tappaa hänet, kunnes poliisit ja pelastushenkilöstön työntekijät saapuivat estämään aikeet. Kapteeni Amerikka tajusi millaista tuhoa taistelut olivat aiheuttaneet, paljasti poliiseille oikean henkilöllisyytensä (Steve Rogers) ja antautui. Kahden viikon kuluttua Tony Starkista oli tullut Y.P.K.V.V.:n uusi johtaja ja Maria Hill vetäytynyt apulaisjohtajan asemaan. He perustavat uuden ryhmän nimeltä Mahtavat Kostajat ja käynnistivät hankkeen nimeltä 50 Osavaltion Aloite, jonka myötä jokainen osavaltio saisi oman supersankaritiimin. Jotkut rekisteröitymistä vastustaneista supersankareista olivat joko muuttaneet Kanadaan tai piiloutuneet. Steve Rogers oli tuomittu vankeuteen odottamaan oikeudenkäyntiä, mutta muut Salaiset Kostajat selvisivät rangaistuksetta.


title: Sisällissota (sarjakuva)

text: Myöhemmin sarjakuvassa "Kapteeni Amerikan kuolema" Kallo sekä Tohtori Faustuksen aivopesemä Sharon Carter ampuivat Steve Rogersin Punakallon käskystä. Maailman olettaessa Rogersin kuolleen, James "Bucky" Barnes ryhtyi Starkin pyynnöstä uudeksi Kapteeni Amerikaksi, mutta sillä ehdolla, että työskentelisi itsenäisesti ilman Y.P.K.V.V.:tä.


title: Sisällissota (sarjakuva)

text: Superroistojen muodostamat Ukonnuolet taistelivat Rautamiehen johtamien Kostajien rinnalla


title: Turun kaupunginvaltuusto

text: Turun kaupunginvaltuusto () on hallintoelin, joka käyttää ylintä päätösvaltaa Turun kaupungissa. Vuonna 1874 perustetussa kaupunginvaltuustossa on nykyisin 67 jäsentä ja yhdeksän valtuustoryhmää. Valtuusto kokoontuu Turun kaupungintalossa Aurakadulla.


title: Turun kaupunginvaltuusto

text: Valtuuston suurin puolue on kokoomus, joka sai vuoden 2017 vaaleissa 17 valtuutettua. Kaupungin toinen valtapuolue on ollut perinteisesti SDP, joka viimeksi nousi suurimmaksi vaaleissa 1992. Vuoden 2017 vaaleissa Vihreät kuitenkin ohitti SDP:n ja nousi kaupungin toiseksi suurimmaksi puolueeksi 14:llä edustajalla SDP:n saadessa 12 edustajaa.


title: Turun kaupunginvaltuusto

text: SKDL oli valtuuston suurin puolue vuosina 1945–1976. Kaupunginvaltuustoon valittiin vasemmistoenemmistö viimeksi vaaleissa 1980, mutta tilanne muuttui pian oikeiston hyväksi yhden sosialidemokraatin loikattua heti vaalien jälkeen kokoomukseen. Vuoden 2017 vaaleissa SKDL:n seuraaja Vasemmistoliitto sai läpi 12 valtuutettua.


title: Turun kaupunginvaltuusto

text: Vuonna 2011 Turun kaupunginvaltuusto teki historiaa valitsemalla varapuheenjohtajakseen vihreiden somalialaissyntyisen kaupunginvaltuutetun Roda Hassanin, josta tuli ensimmäinen maahanmuuttaja kaupungin- tai kunnanvaltuuston puheenjohtajistossa Suomessa. Vuonna 2017 valtuuston puheenjohtajaksi valittiin ensimmäistä kertaa nainen, kun Vihreiden Elina Rantanen valittiin valtuuston puheenjohtajaksi.


title: Lylyjärvi (Oulu)

text: Lylyjärvi on järvi Sanginsuun kaupunginosassa Oulussa. Se sijaitsee noin kaksi ja puoli kilometriä pohjoiseen Sanginsuun keskuksesta, Sanginjoen länsipuolella.


title: Lylyjärvi (Oulu)

text: Järvi on pääasiassa soiden ja kuivatettujen soiden ympäröimä, joskin sen koillispuolelle ulottuvat Leväyskivenkankaan laitamat. Järven luoteisranta on laajalta alalta hyllyvää luhtanevaa, rantakorvessa sijaitsee rauhoitetun lapinleinikin esiintymä. Järven alue on linnustollisesti ja maisemallisesti arvokasta, mutta sitä ei ole otettu virkistyskäyttöön.


title: Lylyjärvi (Oulu)

text: Järvi laskee vetensä Sanginjokeen Lylyojaa pitkin eli se kuuluu Oulujoen vesistöön. Ojaa on muokattu voimakkaasti ja siinä on patorakennelmia. Järvi on asumaton koillisnurkan kesämökkiä lukuun ottamatta. Sen itäpuolta noudattelee Lylyjärventie-niminen metsäautotie, jota myöten sinne on pohjoisesta yhteys Sanginjoentieltä ja etelästä taas yhdystie 8300:lta.


title: Pikkusikari

text: Pikkusikari on lyhyehkö, kapea sikari. Tavallisesta savukkeesta poiketen se on kääritty kokonaisista tupakan lehdistä eikä paperista. Se myös sisältää vähemmän lisäaineita. Pikkusikareita myydään yksittäin tai useamman pakkauksissa. Pikkusikarin savua ei ole tarkoitus vetää keuhkoihin vaan suuhun aromista nautiskellen.


title: Pikkusikari

text: Pikkusikarit on usein valmistettu koneellisesti, jolloin hinnat saadaan pysymään laatuun nähden alhaisina. Pikkusikareita valmistetaan myös käsin. Tällöin hinnat ovat korkeammat mutta aromi on ainutlaatuisempi.


title: Pikkusikari

text: Pikkusikareita on saatavilla tupakan aromin lisäksi eri tavoin maustettuna. Yleisimmät maut ovat vanilja, hunaja ja kirsikka.


title: Pikkusikari

text: Pikkusikareita suositaan yleensä vaihtoehtona savukkeille tai ajankäytöllisistä syistä suuremmille sikareille.


title: Lylyjärvi

text: Lylyjärvi voi tarkoittaa seuraavia maantieteellisiä kohteita:


title: Hertha (peruna)

text: Hertha on perunalajike. Se on taudinkestävä ja viljelyvarma lajike. Hertha on poistettu Suomen kasvilajikeluettelosta.


title: Tauno Matomäki

text: Tauno Antero Matomäki, (s. 14. huhtikuuta 1937 Nakkila) on vuorineuvos, tekniikan tohtori h.c. ja dipl.insinööri. Hän oli Rauma-Repola Oy:n pääjohtaja 1987–90, Repola Oyj:n pääjohtaja 1991–96 ja UPM-Kymmenen hallituksen puheenjohtaja 1999–2001.


title: Tauno Matomäki

text: Hänen poikansa Tommi Matomäki on toiminut muun muassa Technip Offshore Finlandin Mäntyluodon telakan toimitusjohtajana.


title: Kulttuurimatkailu

text: Kulttuurimatkailu on matkailua, jossa tutustutaan paikalliseen kulttuuriin, saadaan siitä elämyksiä, opitaan siitä, tai osallistutaan siihen.


title: Kulttuurimatkailu

text: Kulttuuriksi voidaan kokea paikan henki sekä kaikki ihmisen siellä aikaansaama ja muokkaama tieteessä, taiteessa, teknologiassa ja elinkeinoissa. Kulttuurimatkailun perustaa ovat alueellinen kulttuuritarjonta, rakennettu ja rakentamaton ympäristö, festivaalit ja tapahtumat, tilaisuudet ja näyttelyt. Siihen voi sisältyä vierailut eri kohteissa ja menneisyyden monumenteilla, mutta myös matkakohteiden nykyisen kulttuurin ja elämäntavan kuluttamista.


title: Kulttuurimatkailu

text: Kulttuurimatkailupalvelujen tuottamisen tavoitteena voi olla ihmisten identiteetin rakentumisen vahvistaminen ja oman sekä muiden kulttuurien ymmärryksen ja arvostuksen lisääminen.


title: Salaattiperunat

text: Salaattiperunat ovat kiinteämaltoisia ruokaperunoita. Näin ollen ne pysyvät hyvin koossa keitettäessä, ja ne voidaan kuutioida perunaa sisältäviin salaatteihin. Salaattiperunaominaisuuksiensa vuoksi perunalajikkeiden keitettävyyskokeiden perusteella kiinteämaltoisiksi määriteltyjen perunalajikkeiden vähittäiskauppatunnus on vihreä.


title: Soseperunat

text: Soseperunat ovat ruokaperunoita, jotka ovat suuren tärkkelyspitoisuutensa vuoksi jauhoisia. Jauhoisiin perunalajikkeisiin kuuluviat perunat eivät pysy koossa keitettäessä, minkä vuoksi niitä ei voi käyttää salaattiperunoija ja minkä vuoksi niiden käyttäminen keittoperunoina on myös hankalaa.


title: Sauvamerkki

text: Sauvamerkki on pysty- ja vinosuuntaisista puurakenteista koottu merimerkki. Yksinkertaisimmillaan sauvamerkki on viistotuin pystyyn tuettu puunrunko tai parru. Suuremmat sauvamerkit saattavat käsittää kymmeniä puunrunkoja. Näkyvyyden parantamiseksi on pystypuihin laudoitettu erilaisia pintoja tai kuvioita, tai merkkiin on lisätty huippumerkeiksi muun muassa tynnyreitä.


title: Sauvamerkki

text: Sauvamerkeistä ei käytetä merimerkkien luetteloissa erillisiä määritelmiä kuten kummeleista ja tunnusmajakoista. Sauvamerkki on voitu rakentaa mitä tahansa tarkoitusta varten, esimerkiksi varoitusmerkiksi tai väyläohjausmerkiksi. Sauvamerkin rakentamiseen tarvittava materiaalimäärä on vähäinen, jolloin rajallisistakin tarpeista on saatu rakennettua kauas erottuva merkimerkki.


title: Sauvamerkki

text: Suomessa sauvamerkkejä oli käytössä vielä 1900-luvun alussa, jolloin pukkitelineille rakennetut linjataulut sekä sektoriloistot yleistyivät ja syrjäyttivät ne. Pienempikokoisten merkkien lisäksi Suomessa on jäljellä enää yksi suurikokoinen sauvamerkkeihin kuuluva merimerkki, Korsnäsin edustalla sijaitseva Svettgrundin yli 18 metriä korkea sauvamerkki, joka huippukuvio on rombinmuotoinen.


title: Beginnings: The Lost Tapes 1988–1991

text: Beginnings: The Lost Tapes 1988–1991 on postuumisti julkaistu albumi Tupac Shakurilta. Albumi sisältää Shakurin ensimmäisiä nauhoituksia vuodesta 1988 alkaen. Albumin kappaleet julkaistiin alun perin jo vuonna 2000 The Lost Tapes nimisellä albumilla, mutta sitä ei laskettu markkinoille oikeudellisesti pätevällä tavalla joten albumi vedettiin pois. Albumi sisältää 10 kappaletta jossa mukana on Shakurin ensimmäinen rap-ryhmä, mukaan lukien myös Shock G ja Humpty Hump Digital Undergroundista. Albumin tuotannosta vastaa Digital Undergroundin jäsen Chopmaster J.


title: Nu-Mixx Klazzics Vol. 2: Evolution – Duets & Remixes

text: Nu-Mixx Klazzics Vol. 2: Evolution - Duets & Remixes postuumisti julkaistu remix albumi Tupac Shakurilta. Albumin julkaisijoina toimivat Amaru Entertainment ja Koch Records. Alun perin albumi oli tarkoitus julkaista 26. kesäkuuta 2007 kantaen nimeä "Nu-Mixx Klazzics Vol.2", ollen näin jatkoa vuonna 2003 julkaistulle Nu-Mixx Klazzics albumille. Albumin nimeä kuitenkin muutettiin ja julkaisupäivämäärää siirrettiin ensin viikolla, ja myöhemmin vielä runsaalla kuukaudella julkaisun tapahtuessa 14. elokuuta 2007.


text: Albumin kappaleet koostuvat pitkälti kahdesta Tupacin myydyimmästä albumista All Eyez on Me ja , mutta mukana on myös ennen julkaisemattomia, remixattuja kappaleita. Hip hop tuottaja ja artisti Daz Dillinger on yksi albumin tuottajista. Myös Sha Money XL ja Street Radio ovat mukana tuottamassa. Albumin ensimmäinen single on "Whatz Ya Phone #" ja kappaleessa on mukana tyttö-trio Candy Hill. Albumi debytoi Billboard 200 listalla sijalla 45 myyden avausviikollaan 15 000 kappaletta.


title: Tales from the Thousand Lakes

text: Tales from the Thousand Lakes on Amorphiksen vuonna 1994 julkaistu toinen studioalbumi, jolla yhtye käytti ensimmäistä kertaa monia musiikkinsa sittemmin yhdistettyjä elementtejä, kuten vaikutteita 1970-luvun musiikista ja sanoitusten kalevalaisia teemoja. Albumia oli tekemässä pääasiassa sama kokoonpano kuin edellistäkin, joskin Kasper Mårtenson oli liittynyt yhtyeeseen vakituiseksi kosketinsoittajaksi, kun edellisellä albumilla rumpali Jan Rechberger oli soittanut kosketinkuviot. Puhtaita lauluosuuksia tuli esittämään Kyyrian laulaja Ville Tuomi. Albumin tunnetuimpia kappaleita on hieman myöhemmin myös EP:nä julkaistu ”Black Winter Day”. Kyseinen EP on myös bonusmateriaalina albumin uusintapainoksessa.


title: Tales from the Thousand Lakes

text: Albumi äänitettiin Sunlight-studioilla Ruotsissa, jossa Amorphis oli levyttänyt edellisenkin albuminsa. Yhtyeellä oli vahva näkemys siitä, millaista musiikkia he halusivat luoda, mikä aiheutti ihmetystä tuottaja Tomas Skogsbergissa. Hän oli odottanut perinteistä death metalia eikä voinut uskoa, että yhtye oli vakavissaan. Hän oli kysynyt Amorphiksen jäseniltä, että tietääkö levy-yhtiö varmasti, mitä he olivat tekemässä.


title: Tales from the Thousand Lakes

text: Idea käyttää puhtaita lauluja syntyi kesken äänitysten. Sopivaa laulajaa miettiessään yhtye päätyi Ville Tuomeen hänen persoonallisen äänensä takia. Tuomelle soitettiin Suomeen ja hän suostui tulemaan mukaan.


title: Tales from the Thousand Lakes

text: Albumin kappaleet ovat Amorphiksen alkutaipaleelle tyypillistä death metalia, vaikkakin musiikki oli yhtyeen aikaisempaa tuotantoa melodisempaa. Tempo oli myös edellistä levyä hitaampi tuoden mieleen doom metalin. Mukana oli lisäksi musiikillisia vaikutteita kansanmusiikista ja kitaristi Esa Holopaisen mukaan Piirpauke-etnojazzyhtyeeltä. Holopainen kuvasikin albumin musiikkia sen julkaisun aikoihin ”folk metalliksi”.


title: Tales from the Thousand Lakes

text: Sanoitukset suurimpaan osaan kappaleista on otettu Keith Bosleyn Kalevalan englanninnoksesta vuodelta 1989 paitsi kappaleisiin ”First Doom” ja ”Forgotten Sunrise”, joihin sanoitukset kirjoitti Esa Holopainen. ”Into Hiding” kertoo Lemminkäisen paosta Pohjolan pidoista, kun taas otsikko ”The Castaway” (haaksirikkoinen) viittaa mereen pudonneeseen Väinämöiseen. ”Black Winter Dayssä” Pohjolan tytär kuvaa murheitaan hääpäivänään ja ”Drowned Maid” kertoo Ainon kuolemasta. ”In the Beginning” koostuu Kalevalan alkusäkeistä ja ”To Father’s Cabinissä” viitataan jälleen Lemminkäisen pakoon, kun hän pyytää Ukkoa auttamaan häntä. Albumin päätöskappale ”Magic and Mayhem” kertoo Lemminkäisestä kuokkavieraana Pohjolan pidoissa.


title: Tales from the Thousand Lakes

text: Kalevala-teemojen ohella levyltä löytyy muutakin kansanperinteeseen liittyvää: ”Magic and Mayhem” -kappaleen alusta löytyy mukaelma melodiasta, joka tunnetaan kansanlauluna nimeltä "Soittajapaimen".


title: Tales from the Thousand Lakes

text: Ennen "Tales from the Thousand Lakesin" ilmestymistä Amorphis oli esiintynyt vain Suomessa. Keikkamyyjän puutteessa he olivat järjestäneet live-esiintymisiä itse, mutta valmis albumi sai levy-yhtiö Relapsen ja Euroopan jakelija Nuclear Blastin näkemään yhtyeen potentiaalin eri tavalla. Amorphikselle alettiin järjestää runsaasti konsertteja ulkomaille albumin promotoimiseksi. Ensin yhtye esiintyi yhtenä yhtyeenä Nuclear Blast -kiertueella Euroopassa Benedictionin, Hypocrisyn, Dismemberin ja Meshuggahin kanssa. Mukana oli myös Ville Tuomi, joka palasi sessiolaulajaksi Amorphiksen mukaan, mutta kiertueen jälkeen hän ei voinut enää jatkaa yhtyeen kanssa, koska hän keskittyi pääyhtyeeseensä Kyyriaan. Amorphis halusi löytää persoonallisen laulajan Tuomen tilalle esittämään puhtaita lauluja, mutta he päättivät pärjätä ilman, kun sopivaa henkilöä ei löytynyt. Pian yhtye palasi tien päälle pienimuotoisella Saksan kiertueella, jonka he organisoivat itse.


title: Tales from the Thousand Lakes

text: Saksasta palattuaan Amorphista pyydettiin lämmittelemään Entombedia heidän Yhdysvaltain kiertueellaan. Kosketinsoittaja Kasper Mårtenson ei halunnut lähteä mukaan ja erosi yhtyeestä. Uudeksi kosketinsoittajaksi Amorphis löysi Kim Rantalan kiertuemanagerinsa kautta. Rantala ehti liittyä yhtyeeseen kaksi viikkoa ennen kiertueen alkamista, ja siinä ajassa hän harjoitteli albumin kosketinosuudet. Kiertue kesti seitsemän viikkoa alkaen itärannikolta Uuteen-Englantiin, josta lähdettiin länsirannikolle Seattleen ja Kaliforniaan, sieltä New Mexicoon ja Texasiin, ja kiertue päättyi New Yorkiin Limelight-klubille. Esiintymispaikat olivat erikokoisia klubeja ja ravintoloita, mutta vastaanotto oli myönteistä, ja yhtyeen faneja oli paikalla jokaisessa konsertissa. Yhtye ei saanut levy-yhtiöltään juuri rahaa, joten he joutuivat matkustamaan pakettiautolla ja heillä oli varaa varata öiksi vain yksi motellihuone.


title: Tales from the Thousand Lakes

text: Seuraavana vuonna 1995 Amorphis palasi Eurooppaan kiertämään Saksaa ja Italiaa Paradise Lostin lämmittelijänä. Ennen sitä seurasi toinen kokoonpanomuutos, kun Jan Rechberger erotettiin yhtyeestä henkilökohtaisista syistä. Häntä korvaamaan löydettiin Stonesta tuttu Pekka Kasari. Hän ei joutunut tien päälle kylmiltään, vaan hän pääsi soittamaan Amorphiksen kanssa useissa konserteissa Suomessa ennen Eurooppaan lähtöä. Toisin kuin Yhdysvalloissa yhtye esiintyi kiertueella enimmäkseen suurissa halleissa. Olosuhteet olivat muutenkin paremmat, sillä yhtyeellä oli käytössään kaksikerroksinen bussi ja oma keittiö.


title: Tales from the Thousand Lakes

text: Kesällä 2015 yhtye soitti albumin kokonaisuudessaan.


title: Tales from the Thousand Lakes

text: Ilmestyessään "Tales from the Thousand Lakes" oli myydyimpiä metallialbumeja koko vuonna ja se sai erityisen suuren suosion Euroopassa ja Yhdysvalloissa. Tämä teki Amorphiksesta aikanaan kansainvälisesti menestyneimmän suomalaisyhtyeen, ja albumi on yhä myydyimpien suomalaisten metallialbumien joukossa. Vuoteen 2002 mennessä sitä on myyty 250 000 kappaletta. Tuolloin albumin suosio yllätti jopa yhtyeen jäsenet.


title: Tales from the Thousand Lakes

text: Yleisesti "Tales from the Thousand Lakesia" pidetään Amorphiksen merkittävimpänä julkaisuna ja yhtenä suomalaisen metallin merkkiteoksista. "Soundi" valitsikin sen ainoana death metal -albumina parhaiden suomalaisten albumien listalle vuonna 2005. Ilmestymisaikanaan albumi ei saanut juuri huomiota suomalaisessa mediassa suuresta menestyksestään huolimatta, sillä tuohon aikaan death metal oli hyvin marginaalista musiikkia.


title: Hyypänmäki

text: Hyypänmäki eli Hyyppä on Hailuodossa sijaitseva harjun päälle muodostunut paraabelidyyni ja samalla saaren korkein kohta, 31 metriä merenpinnan yläpuolella. Alue on retkikohteena monipuolinen vaihtelevien maanmuotojen vuoksi. Jäätiköt ja sulamisvedet ovat muovanneet maisemaa, ja kaikkien muodostumien maa-aines on lajittunutta hiekkaa.


title: Hyypänmäki

text: Alueella toimii Hyypän hiihtourheilukeskus, ja lähistöllä on valaistu hiihtolatu.


title: Hyypänmäki

text: Perimätiedon mukaan isonvihan aikaan Hyypänmäellä rotkossa on sijainnut piilopirtti. Rakennuksen jäänteitä ei kuitenkaan ole löydetty. Paikan nimi on nykyisissä kartoissa Piilopirtinrotko.


title: Hyypänmäki

text: Hyypänmäen korkeimmalla kohdalla sijaitsee merimerkki, joka ollessaan linjassa Keskiniemen tunnusmajakan kanssa ohjaa alukset saaren pohjoispuolitse kulkevalle veneilyväylälle. Mäellä on ollut aiemmin tunnusmajakka, niin kutsuttu Hyypän pooki, joka on rakennettu noin 1790-luvulla. Pooki on ollut olemassa vielä ainakin vuonna 1912, jolloin Samuli Paulaharju kuvasi sen. Vuonna 1937 tunnusmajakan paikalle rakennettiin rautateline, jolle sijoitettiin pieni sektoriloisto.


title: Hyypänmäki

text: Hyypänmäen laella nykyisen merimerkin lähettyvillä on sijainnut myös yksi Struven ketjun mittauspisteistä vuodelta 1841. Pistettä ei ole ketjua mitatessa merkitty maastoon pysyvästi, koska ympäristön hiekka siirtyy jatkuvasti eikä paikalla ole kiinteitä pisteitä.


title: Ion (mytologia)

text: Ion () oli kreikkalaisessa mytologiassa Ksuthoksen ja Kreusan poika. Hänen isänsä sai Peloponnesoksen omalta isältään Helleniltä, jossa asuvat joonialaiset ovat saaneet nimensä Ionin mukaan.


title: Ion (mytologia)

text: Euripides kertoo näytelmässään "Ion", että Ion olisikin ollut Kreusan avioton lapsi, jonka tämä sai Apollonin kanssa. Äidin hylättyä lapsensa Apollon pyysi Hermestä pelastamaan lapsen, ja tämä veikin Ionin Delfoin oraakkelin luo Apollonin temppeliin, jossa papittaret huolehtivat lapsesta.


title: Ion (mytologia)

text: Myöhemmin oraakkeli kertoi Ksuthokselle, että ensimmäinen, jonka hän tapaisi lähdettyään, olisi tämän poika. Vastaantullut henkilö oli Ion, mutta Ksuthos luuli olevansa tämän biologinen isä, kun taas oraakkeli tarkoitti hänen olevan adoptioisä.


title: Ion (mytologia)

text: Kreusa suunnitteli tappavansa Ionin, koska hän oli mustasukkainen siitä, että Ksuthoksella oli poika mutta hän itse oli lapseton. Samaan aikaan Ion suunnitteli vahingoittavansa Kreusaa. Lopulta Kreusalle selvisi, että Ion on hänen poikansa ja Ksuthos ainoastaan adoptoi tämän.


title: Tuonela (albumi)

text: Tuonela on Amorphiksen vuonna 1999 julkaistu neljäs studioalbumi. Tällä albumilla Amorphis otti askelen kevyempään suuntaan: aiemmilta julkaisuilta tutut kitaristi Tomi Koivusaaren laulamat murinavokaalit ovat kokonaan poissa Pasi Koskisen laulaessa myös ne kappaleessa "Greed", ja aiempi death metal -tyyli oli muutenkin jätetty taka-alalle. Tomi Koivusaari soittaa sitaria kappaleessa "Greed" ja puhallinsoittaja Sakari Kukko vierailee albumilla soittamassa saksofonia ja huilua.


title: Tuonela (albumi)

text: "Tuonela" oli ensimmäinen metallimusiikkiin perehtyneelle Metal Archives -sivustolle lisätty albumi.


title: Gladiaattori (Melvin Potter)

text: Gladiaattori, oikealta nimeltään Melvin Potter on parannuksen tehnyt superroisto Marvel-kustantamon sarjakuvissa. Hahmon loivat Stan Lee ja John Romita. Gladiaattorin ensiesiintyminen tapahtui "Daredevil"-lehden numerossa 18 (heinäkuu 1966). Gladiaattori on varsinkin Daredevilin vastustaja.


title: Gladiaattori (Melvin Potter)

text: Potter oli Daredevilin yksi ensimmäisistä vastustajista. Siviielämässä Potter toimii puvustajana. Myöhemmin Potter luopui rikollisesta elämästä ja ryhtyi Daredevilin yhdeksi suurimmista tukijoista.


title: Gladiaattori (Melvin Potter)

text: Gladiaattorilla ei ole yliluonnollisia kykyjä. Hän on kuitenkin loistava lähitaistelija ja fyysisesti voimakas. Rikollisen uransa aikana Potter piti yllään paksua metallihaarniskaa ja oli aseistautunut lukuisilla teräaseilla. Varsinkin hänen ranteissaan olleet sirkkelimäiset terät osoittautuivat usein vaarallisiksi.


title: Gladiaattori (Melvin Potter)

text: Ultimate Marvel -jatkumossa Gladiaattori tekee lyhyen vierailun taistelemalla Hämähäkkimiestä vastaan.


title: Gladiaattori (Melvin Potter)

text: Melvin Potter esiintyy Marvel Cinematic Universeen sijoittuvassa sarjassa "Daredevil", jonka ensimmäinen tuotantokausi julkaistiin Netflixissä vuonna 2015. Häntä näyttelee Matt Gerald.


title: Gladiaattori (Melvin Potter)

text: Potter oli suunnitellut Wilson Fiskille ja tämän rikostovereille suojaavat panssaripuvut. Hän oli joutunut tekemään tämän, koska hänen tyttöystävänsä Betsy Beatty oli uhattuna. Sarjan lopulla Matt Murdock lupaa tälle pysäyttävänsä Fiskin, jos Potter takoo hänelle uuden panssaripuvun tavallisen mustan kangaspuvun tilalle. Potterin takoma puku on samanlainen kuin sarjakuvissa esiintyvä Daredevilin puku.


title: 6teen

text: 6teen on Emmy-palkittu kanadalainen animoitu nuorille suunnattu tilannekomediasarja. Sarjan ovat luoneet Jennifer Pertsch ja Tom McGillis. Sarjaa esitti Kanadassa TV-kanava Teletoon ja Yhdysvalloissa Nickelodeon. Suomessa sarjaa esittää Yle TV2.


title: 6teen

text: Sarja kertoo kuudesta juuri koulunsa lopettaneesta nuoresta, ja heidän ensimmäisestä kesästään osa-aikatöissä. Nuoret ovat 16-vuotiaita ja he työskentelevät paikallisessa ostoskeskuksessa ja viettävät vapaa-aikaansa usein Sitruuna-nimisen mehubaarin edustalla.


title: 6teen

text: Caitlin on ryhmän uusin jäsen, joka joutuu kesätöihin luottokortin luottorajan ylityttyä ja isän kieltäydyttyä maksamasta tyttärensä velkoja. Hänen paras ystävänsä Tricia lopettaa heidän ystävyyssuhteensa, koska hän ei olekaan enää rikas, vaan joutuu töihin Linkoon. Jokaisessa jaksossa Caitlin ostaa jotakin, ja saa jopa luottokorttinsa takaisin kerran, mutta avuliaat ystävät takavarikoivat sen Caitlinin hallitsemattoman shoppaushimon takia. Caitlin inhoaa tiettyä tyttötrioa ja kilpailee aina sen johtajan, Trician kanssa. Caitlin on luonteeltaan herkkä.


title: 6teen

text: Jen työskenteli ensin Lingossa, kunnes sai Caitlinin houkuteltua ottamaan työpaikkansa, jotta pääsisi Halderin urheiluvälinekauppaan töihin. Tässä työpaikassa Jen joutuu koville valmentaja Halderin määrätessä tuon tuosta punnerruksia. Jen on nuorista eniten tulevaisuuten panostava ja töitä tekevä.


title: 6teen

text: Jenistä tulee Jonesyn siskopuoli Jenin äidin mennessä naimisiin Jonesyn isän kanssa.


title: 6teen

text: Jonesyllä on pakkomielle kauniisiin naisiin. Jonesy saa potkut usein, mutta saa jälleen uuden työpaikan. Hän on vahva eikä anna periksi, jos kyse on tytöistä tai töistä. Jonesy kärsii lievästä ahtaanpaikankammosta. Hänellä on myös verikammo, sillä hänellä oli pienenä nenäverenvuoto joka ei ottanut loppuakseen. Jonesy pitää yllä ”kova kaveri” –imagoaan, joten hän ei myönnä fobioitaan. Kun fobiat iskevät päälle, Nikki on ainoa ihminen joka saa Jonesyn rauhoittumaan. Jonesy rehentelee alati, ja ärsyttää aina ostoskeskuksen vartijaa. Jonesy on myös seurustellut Nikin kanssa ja seurustelee edelleenkin, vaikka suhde ensimmäisellä kerralla päättyikin eroon. Jonesy on porukastaan, myös kaikkein ahnein ja itsekkäin. Jonesy tekee lähes mitä tahansa oman rahallisen hyötynsä eteen.


title: 6teen

text:
Jude on ryhmän koomikko ja hieman omalaatuinen tyyppi, joka häärää sarjassa taustalla usein omiaan. Hän on töissä Stick-in-nimisessä pikaruokapaikassa, josta hän saa potkut toisella tuotantokaudella. Juden unelmana on hypätä laskuvarjolla alasti, jonka hän myöhemmin myös tekee lopputenttien läpipääsyn kunniaksi.
Myös Jude on toisen kauden jaksoissa töissä Underground Videossa. Jude rakastaa rullalautailua. Jude huijasi verenluovutusteltassa luovuttamalla verta 17 kertaa eri asuissa, koska jokaisesta verenluovutus kerrasta sai donitsin. Jude oli yhdessä Star-nimisen tytön kanssa, tosin heidän suhteensa oli enemmänkin sitä, että he pitivät toisiaan todella jänninä tyyppeinä. Jude opetti Wyattiakin rullalautailemaan, koska tämä halusi irti kaavoistaan. Jude on omistanut Fish-Fisu nimisen lemmikin, joka tosin kuoli nopeasti. Jude on juutalainen.


title: 6teen

text: Kanadalais-ranskalaisessa käännöksessä häntä kutsutaan Hugoksi.


title: 6teen

text: Nikki on joukon kapinallinen jäsen. Hän on töissä Khakimökissä, liikkeessä joka myy trendikkäitä vaatteita. Nikki kerää rahaa päästäkseen maailmanympärimatkalle. Nikki on sarkastinen ja äreä. Nikkillä ja Jonesyllä on viha-rakkaus suhde. Nikillä on violetit hiukset ja lävistyksiä naamassa, ja Nikki inhoaa työtään ”kloonien” kanssa Khakimökissä. Nikki kokeili muitakin töitä saatuaan hetkellisesti potkut Khakimökistä, mutta huomasi kuitenkin viihtyvänsä siellä. Nikki häpeää vanhempiaan, eikä mielellään mene heidän kanssaan minnekään. Nikki ja Jen ovat ainoat, jolla on ollut kauan sama työ.


title: 6teen

text: Wyatt on ryhmän musikaalinen jäsen. Hän soittaa kitaraa ja laulaa. Wyatt oli töissä musiikkikaupassa kunnes sai potkut toisella tuotantokaudella. Wyattilla oli suhde kaupan pomon Serenan kanssa ja hän ei ole vieläkään päässyt yli tytöstä. Työskentelee myöhemmin Juden kanssa Underground Video-nimisessä liikkeessä, joka on ostoskeskuksen vähiten suosituimpia paikkoja. Wyatt on ”kangistunut kaavoihinsa” ja on näin porukan mietteliän tyyppi.


title: 6teen

text: Kanadalais-ranskalaisessa versiossa kutsuttu myös Vincentiksi.


title: Imperio

text: Imperio on vuosina 1994–1997 toiminut itävaltalainen elektronista musiikkia tekevä yhtye. Yhtyeen tunnetuimpia hittejä ovat muun muassa "Veni Vidi Vinci"', "Amor infinitus" sekä "Nostra Culpa". Yhtyeen artistit olivat Manuela Ray ja Lawrence Madia.


title: Fontane (peruna)

text:
Fontane on alankomaalainen jauhoinen perunalajike, jonka tärkkelyspitoisuus on noin 17 prosenttia. Fontanen sato on keskimyöhäistä ja runsasta. Fontanea voi käyttää hyvin soseisiin, leivontaan sekä laatikkoruokiin mukulalaadun takia, mutta se soveltuu myös ranskanperunaksi. Suurikokoisen, pyöreä- ja syväsilmuisen mukulan maku on vahva ja tummumisen kestävyys hyvä.
Fontanen malto on keltaista.


title: Sonic Dream Collective

text: Sonic Dream Collective oli 1990-luvulla toiminut ruotsalainen Uppsalasta kotoisin pop- ja elektronista musiikkia esittävä yhtye.


title: Sonic Dream Collective

text: 1998 yhtye lyhensi nimensä muotoon Sonic Dream.


title: Sonic Dream Collective

text: Yhtyeen yksi tunnetuimmista kappaleista on "Oh Baby All". Tarja Lunnas levytti vuonna 1996 albumilleen "Oi beibi jää" yhtyeen kappaleet "Don't Go Breaking My Heart" ja "Oh Baby All" suomen kielelle.


title: Katolinen liiga (Saksa)

text: Katolinen liiga () oli saksalaisten katolisten ruhtinaitten liitto kolmikymmenvuotisen sodan aikana. Se perustettiin vuonna 1609 protestanttisten ruhtinaitten vuotta aikaisemmin perustaman Evankelisen unionin vastavoimaksi.


title: Katolinen liiga (Saksa)

text: Katolisen liigan perusti Baijerin herttua Maksimilian I, jonka lisäksi sen tärkeimmät jäsenet olivat Kölnin, Trierin ja Mainzin arkkipiispat. Katolisen liigan armeijan menestys jatkui kolmikymmenvuotisessa sodassa vuoteen 1631 asti, jolloin se hävisi ensimmäisen suuren taistelun Breitenfeldissä ruotsalaisia vastaan. Armeijan komentajana oli 1610–1632 Johann Tilly ja 1632–1634 Johann von Aldringen.


title: Katolinen liiga (Saksa)

text: Katolisen liigan merkitys sotilaallisena voimana väheni huomattavasti vuonna 1632 Ruotsin kuningas Kustaa II Aadolfin vallattua Baijerin ja Tillyn kuoltua. Lopullisesti liiga hajosi 1635 Prahan rauhan jälkeen, joka kielsi muodollisetkin Saksan ruhtinaitten keskinäiset liitot.


title: Oleg Makarov

text: Oleg Grigorjevitš Makarov (, 6. tammikuuta 1933 Udomljassa, Venäjän SFNT:ssä, Neuvostoliitossa – 28. toukokuuta 2003 Moskovassa, Venäjällä) oli neuvostoliittolainen insinööri ja kosmonautti.


title: Oleg Makarov

text: Oleg Makarov valmistui insinööriksi moskovalaisesta Bauman-instituutista vuonna 1957. Hän pääsi Vostok-avaruusaluksen suunnitteluinsinööriksi. Hän osallistui myös Saljut-avaruusaseman suunnitteluun. Vuonna 1966 hänet valittiin kosmonauttikoulutukseen. Hän kuuluin niihin kosmonautteihin, jotka koulutettiin Neuvostoliiton suunnittelemaa Kuu-lentoa varten.


title: Oleg Makarov

text:
Vuonna 1973 Makarov lensi ensi kerran avaruuteen, aluksena oli Sojuz 12. Vuonna 1975 hän oli valmis Sojuz 18-1 -lennolle, jonka laukaisu jäi ballistiseksi lennoksi. Vuonna 1978 Makarov lensi Saljut 6 -avaruusasemalle Sojuz 27 -aluksella palaten Sojuz 26 -aluksella. Viimeisen avaruuslennon hän teki vuonna 1980, kun hän oli osa Saljut 6:n yhdeksättä miehistöä, avaruusalus oli Sojuz T-3. Kaikkiaan hän oli avaruudessa 21 vuorokautta.
4. huhtikuuta 1986 Makarov erosi kosmonauttijoukoista. Hänestä tuli NPO Energijan (nykyinen Energija) tekninen johtaja. Hän osallistui Mir-avaruusaseman ja Buran-avaruussukkulan suunnitteluun.


title: Oleg Makarov

text: Makarov kuoli vuonna 2003 sydänkohtaukseen. Hän oli naimisissa ja perheessä on kaksi lasta.


title: Oleg Makarov

text: Oleg Makarov sai kahdesti Neuvostoliiton sankari -mitalin ja neljä kertaa Leninin kunniamerkin.


title: Immanuel Velikovsky

text: Immanuel Velikovsky (, "Immanuil Velikovski"; 10. kesäkuuta 1895 Vitebsk Venäjän keisarikunta – 17. marraskuuta 1979 Princeton Yhdysvallat) oli vuodesta 1939 lähtien Yhdysvalloissa asunut psykiatri ja psykoanalyytikko, joka kirjoitti monia väittelyjä herättäneitä kirjoja Maapallon muinaishistoriasta. Hän esitti niissä käsityksiä, joita pidetään yleisesti näennäistieteenä.


title: Immanuel Velikovsky

text: Velikovsky syntyi vuonna 1895 nykyään Valko-Venäjälle kuuluvassa Vitebskissä, opiskeli Moskovan yliopistossa ja suoritti tutkinnon lääketieteessä vuonna 1921 sekä muutti Palestiinaan vuonna 1924, missä toimi psykiatrina.


title: Immanuel Velikovsky

text: Tunnetuin hänen teoksistaan on vuonna 1950 ilmestynyt, Yhdysvalloissa menestysteokseksi noussut "Worlds in Collision" (Maailmojen törmäys). Siinä hän väitti, että planeettojen kiertoradat ovat huomattavasti muuttuneet vain muutamia vuosituhansia sitten. Venus olisi irronnut Jupiterista suunnattomassa räjähdyksessä, lähtenyt aluksi komeetan kaltaisena hyvin soikealle kiertoradalle ja joutunut noin vuosina 1450–1400 eaa. ainakin kaksi kertaa niin lähelle Maata, että sen vetovoima olisi aiheuttanut suuria luonnonmullistuksia. Ensimmäisen kerran näin olisi tapahtunut silloin, kun israelilaiset lähtivät Mooseksen aikana Egyptistä, ja Toisessa Mooseksen kirjassa kuvatut Egyptin vitsaukset ja muut ihmeet olisivat olleet tämän luonnonmullistuksen seurausilmiöitä. Toisen kerran niin olisi tapahtunut puoli vuosisataa myöhemmin, jolloin kohtaamisen seurauksena Maan pyörimisliikekin olisi joksikin ajaksi pysähtynyt, mihin viittaisi Joosuan kirjassa mainittu Auringon pysähtyminen. Myöhemmin Venus olisi vielä joutunut niin lähelle Marsia, että sekin olisi joksikin ajaksi poikennut radaltaan ja tullut niin lähelle Maata, että seurauksena olisi jälleen ollut luonnonmullistuksia. Todisteena tästä Velikovsky esitti Raamatun ohella myös joukon eri puolilta maapalloa peräisin olevia myyttejä sekä joitakin tuolta aikakaudelta peräisin olevia egyptiläisiä ja babylonialaisia lähteitä, muun muassa Ipuwer-papyruksen. Väitteet ovat täysin ristiriidassa yleisesti hyväksyttyjen geologisten ja tähtitieteellisen teorioiden kanssa. Myöskään käsityksen edellyttämiä havaintoja ei ole löytynyt maapallon kasvistosta.


title: Immanuel Velikovsky

text: Velikovsky on kirjoittanut myös muinaishistoriaa käsittelevän kirjasarjan "Ages in Chaos". Siinä hän väitti, että yleisesti hyväksytty ja varmana pidetty käsitys Egyptin muinaishistorian kronologiasta olisi varsinkin Uuden valtakunnan osalta täysin väärä ja että jo Manetho ja samoin nykyisetkin egyptologit olisivat sijoittaneet Egyptin dynastiat väärään aikajärjestykseen. Täten niistä yleisesti käytetyt järjestysnumerotkin olisivat varsinkin myöhäisimpien osalta täysin harhaanjohtavia. Koska useiden muidenkin maiden kuten Mesopotamian, heettiläisten ja minolaisen kulttuurin historia perustuu pitkälti Egyptin kronologiaan, on hänen mukaansa yleinen käsitys myös niiden historiasta pahasti vääristynyt.


title: Immanuel Velikovsky

text: Myös tässä kirjasarjassa yhtenä lähtökohtana oli Ipuwer-papyrys, joka hänen mukaansa käsittelee egyptiläisestä näkökulmasta samaa tapahtumasarjaa kuin Toinen Mooseksen kirja. Hänen mukaansa se olisi kirjoitettu pian keskivaltakunnan tuhoutumisen jälkeen hyksojen vallattua maan. Hyksot hän samasti Vanhassa Testamentissa mainittuihin amalekilaisiin, jotka olivat israelilaisten vihollisia satojen vuosien ajan, kunnes Saul voitti heidät. Velikovskyn mukaan vasta Saulin voitto noin 1050 eaa. teki egyptiläisille mahdolliseksi perustaa uuden valtakunnan ja 18. dynastian, jonka hän siis sijoitti noin 500 vuotta yleisesti hyväksyttyä ajoitusta myöhemmäksi. Saban kuningatar oli hänen mukaansa Egyptin kuningatar Hatšepsut, ja Punt, jossa Hatšepsut mainitsi käyneensä, sama kuin Salomon aikainen Israel. Niin sanottu 19. dynastia taas olisi hänen mukaansa sama kuin 26. dynastia, joka hallitsi noin 650–525 eaa., ja esimerkiksi Ramses II ja Nekau II saman henkilön kaksi nimeä. Myöhemmät tutkijat Manethosta nykyaikaan saakka olisivat luulleet näiden nimien tarkoittavan kahta eri hallitsijaa ja sijoittaneet toisen niistä satoja vuosia liian varhaisiksi.


title: Immanuel Velikovsky

text: Ramses III:n osalta Velikovskyn väittämä ajoitusvirhe olisi vieläkin suurempi. Tämä 20. dynastian faarao hallitsi yleisen käsityksen mukaan 1100-luvulla eaa., mutta Velikovskyn mukaan kyseessä olisikin sama, lähinnä kreikkalaisista lähteistä tunnettu faarao Nektanebo, joka 300-luvulla eaa. onnistui joksikin ajaksi vapauttamaan Egyptin persialaisvallasta. Hänen monumenteissaan mainittu vihollinen, Peleset, jonka yleensä on tulkittu tarkoittavan filistealaisia, tarkoittaisikin siis persialaisia, ja merikansat, joiden myös sanotaan samaan aikaan hyökänneen Egyptiin, olisivatkin olleet tuon ajan kreikkalaisia palkkasotureita.


title: Immanuel Velikovsky

text: Myös tässä kirjasarjassa esitettyjä teorioita useimmat tutkijat pitävät perusteettomina. Tosin eräät myöhemmätkin tutkijat kuten David Rohl ovat väittäneet Egyptin yleisesti hyväksyttyä kronologiaa virheelliseksi, mutta hänen mukaansa ajoitusvirheet ei sentään olisi niin suuria kuin Velikovskyn mukaan.


title: Nuorisoilmailijat

text: Nuorisoilmailijat ry on helsinkiläinen purjelentoseura, joka on toiminut vuodesta 1990 Räyskälän lentopaikalta. Kerhon huoltotila oli Vallilassa, sittemmin Herttoniemessä.


title: Nuorisoilmailijat

text: Seuran kalustoon on viime vuosina kuulunut 8 purjelentokonetta, joiden tyypit ovat Junior SZD-51-1, LS1-f, 2 x LS8a, Discus 2b, Ventus 2c, DuoDiscus X ja osuus ASK-21 -koneesta.


title: Lady Claire

text: Lady Claire on monikäyttöinen, jauhoinen ruokaperunalajike. Sillä on korkea kuiva-ainepitoisuus ja erittäin hyvä varastosäilyvyys. Se on arka perunarutolle, mutta se on ankeroisenkestävä.


title: Bellona (täsmennyssivu)

text: Bellona tarkoittaa seuraavia asioita:


title: Jan Grzebski

text: Jan Grzebski (1942–2008) oli puolalainen mies, joka heräsi 19 vuoden koomasta vuonna 2007. Grzebski vajosi koomaan vuonna 1988 jäätyään junan alle. Lääkärit uskoivat Grzebskin elävän vain kahdesta kolmeen vuoteen, mutta tämän vaimo Gertruda jaksoi pitää huolta miehestään 19 vuoden ajan. Yllättäen mies alkoikin osoittaa elonmerkkejä huhtikuussa 2007 ja heräsikin kaksi kuukautta myöhemmin. Hän kuoli joulukuussa 2008.


title: Blackened death metal

text: Blackened death metal on eräs extreme metalin alalaji, jossa on yhdistelty black- ja death metalia keskenään. Alalajista käytetään myös nimityksiä kuten black/death, death/black, black death ja death black. Yleensä ensin tuleva termi määrittelee sen, että kumpi on suurempi vaikutus.


title: Blackened death metal

text: Blackened death metalille on tavanomaista erityisen nopea ja tekninen rumputyöskentely sekä black- ja death metal -vaikutteiset kitarariffit. Laulutyöskentelyssä sovelletaan death metalista tuttua örinää, mutta joskus myös black metal -tyylistä rääkymistä. Darkthronen toinen albumi "A Blaze in the Northern Sky" oli ensimmäisiä blackened death metal -levyjä. Myös Beheritin tuotantoa voidaan pitää tyylisuunnan edustajana.


title: Blackened death metal

text: Yleensä black metal -vaikutteet näkyvät yhtyeiden tuotosten äänimaailmassa sekä tremolo-tekniikalla soitetuista kitaroista. Death metal -vaikutteiden osalta ilmenee selvimmin kenties soiton teknisyys, lyriikoiden osalta blackened deathia on vaikeampi kategorisoida. Sanoitukset saattavat death metal -tyylisesti korostaa väkivaltaa ja kuolemaa. Ne saattavat myös black metal -perinteiden mukaisesti olla nihilistisiä kannanottoja tai sitten molempien edellä mainittujen sekoitusta, kuten esimerkiksi Myrkskogin sanoituksista käy ilmi.


title: Koloradonkuoriainen

text: Koloradonkuoriainen ("Leptinotarsa decemlineata") eli perunakuoriainen on tuhohyönteinen, joka on vaarallinen muun muassa perunalle.


title: Koloradonkuoriainen

text: Koloradonkuoriainen on alkujaan kotoisin Pohjois-Amerikasta, jossa siitä tuli paha tuholainen perunanviljelyn yleistyttyä.


title: Koloradonkuoriainen

text: Jo 1800-luvun lopulla koloradonkuoriaisia kulkeutui toisinaan laivoissa Eurooppaan. Ne kuitenkin huomattiin ajoissa, niin että niiden leviäminen pystyttiin estämään. Varotoimena sen leviämistä vastaan useimmissa Euroopan maissa kiellettiin perunan tuonti Amerikasta. Mutta ensimmäisen maailmansodan jälkeen vuonna 1919 koloradonkuoriainen pääsi pesiytymään Ranskaan, josta se on vähitellen levinnyt vieraslajina suureen osaan Keski- ja Länsi-Eurooppaa. Neuvostoliittoon se tuli toisen maailmansodan aikana Yhdysvaltain avun mukana.


title: Koloradonkuoriainen

text: Suomeen koloradonkuoriaisia on tullut mm. maahantuodun puutavaran sekä tuulten mukana. Koloradonkuoriaista ei kuitenkaan esiinny Suomessa pysyvästi, koska kasvinterveysviranomaiset hävittävät kaikki tavatut esiintymät. Venäjällä ja Baltiassa on pysyviä koloradonkuoriaislähteitä.


title: Koloradonkuoriainen

text: Aikuinen koloradonkuoriainen on noin sentin pituinen. Sen kuperassa selässä on kirkkaankeltaisella pohjalla kymmenen mustaa pitkittäisjuovaa. Vatsapuoli on oranssi. Pää on oranssi, mustapilkkuinen. Naaras munii kerralla noin 1 000 munaa.


title: Koloradonkuoriainen

text: Koloradonkuoriainen käyttää ravinnokseen perunan lehtiä ja varsia sekä mustakoisoa ja punakoisoa.


title: Koloradonkuoriainen

text: Koloradonkuoriainen on hyvä lentäjä. Kuoriaiset nousevat usein suurina, pilvimäisinä parvina korkealle ilmaan, ja löydettyään perunamaan ne laskeutuvat sinne. Parvet ovat niin suuria, että ne voivat tuhota koko perunamaalta koko sadon parissa päivässä.


title: Koloradonkuoriainen

text: Laji ei pysty yleensä talvehtimaan Suomen leveysasteilla, mutta varmoja havaintoja talvehtimisestakin on tehty vuonna 2012. Koloradonkuoriaisia hävitetään pyretroidella, sekä maassa olevia koteloita liekityksellä.


title: Luonnonmukaisesti viljellyt perunat

text: Luomuperunat ovat perunoita, jotka on kasvatettu luonnonmukaisiksi hyväksytyillä viljelymenetelmillä. Suomessa luomuviljelyssä suosittuja perunalajikkeita ovat Van Gogh ja Nicola sekä Asterix. Myös Rikeaa käytetään luomuperunaviljelyssä lajikkeena.


title: Luonnonmukaisesti viljellyt perunat

text: Suomessa virallisen luomuluokituksen antaa valtio (aurinkomerkki). Toinen tapa luomuluokitella elintarvike on Luomuliiton leppäkerttumerkki, kolmas biodynaamisen yhdistyksen Demeter-merkki ja neljäs Euroopan unionin luomumerkki.


title: Keskiniemen tunnusmajakka

text: Keskiniemen tunnusmajakka eli pooki, joskus myös Karvon pooki, on tunnusmajakka Keskiniemessä Hailuodon pohjoisrannalla. Se sijaitsee Keskiniemessä Karvon rannalla, noin kuusi kilometriä koilliseen Marjaniemen kylästä.


title: Keskiniemen tunnusmajakka

text: Pookin on suunnitellut Albin Stjerncreutz ja se valmistui vuonna 1858 varoittamaan merenkulkijoita Keskiniemestä pohjoiseen levittäytyvistä hiekkasärkistä. Se on Hailuodon vanhin säilynyt merimerkki ja kulttuurihistoriallisesti arvokas rakennelma. Pooki on rakenteeltaan samankaltainen vuonna 1857 rakennetun Härkmeren pookin kanssa.


title: Keskiniemen tunnusmajakka

text: Tornin alaosa on kuutiomainen kuuden metrin korkeudelle saakka, ja siitä ylöspäin torni on tylppäkärkisen pyramidin muotoinen. Pookin sisällä on noin 70 senttimetrin vahvuinen tuuliankkuriksi tarkoitettu kivikerros. Tuuliankkuri on kuitenkin liian kevyt, joten torni on tuettu jokaisesta nurkastaan myös viistoparruin. Tornin rakentamiskustannukset olivat 439 hopearuplaa. Pookin ulkopinnat ovat valkoiseksi maalattua lautaa, ja sen huipulla on tunnuskuviona puinen kuusikulmainen nuppi. Alun perin tornin alaosa oli maalattu punaiseksi. Tornin korkeus maanpinnasta on 18,9 metriä ja merenpinnasta 20,4 metriä.


title: Keskiniemen tunnusmajakka

text: Nykyisin tunnusmajakan vieressä on metallitelineen varaan rakennettu sektoriloisto.


title: Keskiniemen tunnusmajakka

text: Keskiniemessä on ollut merimerkki jo vuonna 1785, sillä sellainen on merkitty Henrik Wacklinin julkaisemaan merikarttaan.


title: Husqvarna

text: Husqvarna on ruotsalainen monialayritys, joka valmistaa metsä- ja puutarhakoneita. Lisäksi Electrolux käyttää Husqvarnaa tuotemerkkinään kodinkoneissa, ja Husqvarna-moottoripyöriä valmistetaan KTM:n kanssa samassa tehtaassa. Ensimmäinen Husqvarnan tehdas perustettiin vuonna 1689. Se toimi silloin asepajana. Asetehtaan osa siirrettiin 1689 Jönköpingistä naapuriin Huskvarnaan, ja siitä tuli osakeyhtiö.


title: Husqvarna

text: Moottoripyöriä Husqvarna on valmistanut vuodesta 1903. Moottoripyörävalmistus siirtyi Ruotsista italialaisen Cagivan omistukseen 1980-luvun puolivälissä. Vuonna 2007 moottoripyöräosaston osti BMW. Husqvarna valmistaa enduro- ja motocross- ja supermotopyöriä katu- ja kilpakäyttöön. Vuodesta 2013 Husqvarnan moottoripyörävalmistus on kuulunut KTM Industries'n alaisuuteen.


title: Rkt

text: Rkt voi tarkoittaa seuraavia asioita


title: Taulukoita Aurinkokunnan planeetoista

text: Taulukoita Aurinkokunnan planeetoista:


title: Taulukoita Aurinkokunnan planeetoista

text: Sideerinen kiertoaika vuosina ilmoitettu suhteessa Maan sideeriseen kiertoaikaan. Keskietäisyys kilometreinä on radan isoakselin puolikas.


title: Taulukoita Aurinkokunnan planeetoista

text: Suurin kirkkaus on suurin niin sanottu "visuaalinen magnitudi" (katso magnitudi). Lisähuomautuksia:


title: Taulukoita Aurinkokunnan planeetoista

text: Lähde: NASA


title: Taulukoita Aurinkokunnan planeetoista

text: Taulukoiden suureiden suhteen katso tarvittaessa myös: Notes on the Fact Sheets Nasa


title: Chris Wolstenholme

text: Christopher "Chris" Tony Wolstenholme (s. 2. joulukuuta 1978 Rotherham, Yorkshire, Englanti) on brittiläisen Muse-yhtyeen basisti ja taustalaulaja.


title: Chris Wolstenholme

text: Chris Wolstenholme asui lapsuutensa Rotherhamissa, ennen kuin muutti Teignmouthiin, Devoniin vuonna 1989. Siellä asuessaan hän soitti rumpuja erinäisissä kokoonpanoissa. Siellä hän tapasi myös ensimmäistä kertaa tulevat bändikaverinsa Matthew Bellamyn ja Dominic Howardin.


title: Chris Wolstenholme

text:
Kahden vuoden epäonnistuneiden basistietsintöjen jälkeen Matthewn ja Dominicin yhtyeellä ei ollut basistia, joten Wolstenholme luopui rummuista ja alkoi soittaa bassoa
ensimmäisen kerran elämässään. Yhtye tunnettiin aluksi mm. nimellä The Rocket Baby Dolls. Sittemmin yhtye vaihtoi nimeään useaan otteeseen, kunnes päätyi nimeen Muse.


title: Chris Wolstenholme

text: Wolstenholme on käyttänyt hyvin erilaisia bassoja koko uransa ajan.


title: Chris Wolstenholme

text: Hän aloitti Warwick ja Bass Collection -merkkisillä bassoilla. Kappaleessa "Unintended" hän soittaa sähköistä kontrabassoa.


title: Chris Wolstenholme

text: Näihin aikoihin hän käytti paljon Pedulla-merkkisiä bassoja, ja alkoi käyttää efektinään säröä.


title: Chris Wolstenholme

text: Yhtyeen lopullisen läpimurron aikoihin hän jatkoi Pedulla-bassoilla, mutta otti mukaan myös vanhat Warwick-bassonsa. Tuolloin hän alkoi käyttää myös Fender Jazz Bass -bassoa.


title: Chris Wolstenholme

text: Black Holes and Revelations -albumilla Wolstenholme vaihtoi laitteistonsa lähes kokonaan. Nykyään hän suosii Rickenbacker 4003 sekä Fender Jazz Bass -bassoja.


title: Chris Wolstenholme

text: Kyseisellä albumilla Wolstenholme otti mukaansa uusia vaikutteita soittoonsa. Esimerkiksi kappaleessa "Undisclosed Desires" hän soittaa "slap"-tyylistä linjaa kertosäkeessä.


title: Chris Wolstenholme

text: Musen uusimmalla studioalbumilla kokeellisuutta jatketaan mm. syntetisaattoribasson käytöllä.


title: Chris Wolstenholme

text: Vahvistinmerkkinään hän on lähes aina suosinut Marshallia.


title: Cmc

text: Cmc on Valtionrautateiden antama sarjatunnus vuonna 1991 muutetulle makuuvaunuvaunusarjalle.


title: Cmc

text: 1991 valmistuivat uudet presidentin- ja valtioneuvoston vaunut A1 ja A2 Transtech:ltä, jolloin Valmetin 1970 valmistamat edellinen A1 muutettiin Cmc 24901:ksi ja A2 Cmc 24902:ksi vuonna 1991 ns. President-luokan makuuvaunuiksi Helsingin ja Rovaniemen välisiin yöjuniin.


title: Cmc

text: Vaunuja ovat käyttäneet mm. presidentit Urho Kekkonen ja Mauno Koivisto seurueineen.


title: Cmc

text: Vaunuissa oli etupäässä kaksi tavallisempaa kolmen hengen President-hyttiä (ns. vierashyttiä A-sarjan aikaan), joiden varusteluun kuului mm. henkilökohtaiset herätyslaitteet, radio, lavuaari sekä hyttikohtainen lämpötilansäätö. Hyttien matkustajilla oli käytössä eteisien suihku- ja wc-tilat. Näiden jälkeen ovat kaksi kahden hengen President Plus-erikoishyttiä, joiden varusteluun kuului lisäksi kirjoituspöytä istuimineen ja lukulamppuineen sekä omalla hyttikohtaisella suihku- ja wc-huoneella. Näissä hyteissä matkustettiin aina omassa seurueessa, sillä ne varattiin vain yhdelle asiakkaalle. Näistä salongin viereinen oli myös isompi, ennen muutosta presidentin/pääministerin hytti.


title: Cmc

text: Keskiosassa oli salonkiosasto, jonka varusteisiin kuuluivat mm. neuvottelupöytä sohvineen, valkokangas, piirtoheitin ja televisio jota voitiin katsoa myös matkan aikana. Viihdelaitteiden ohjaus tapahtui seinäntakaisesta pienestä hytistä, jossa matkusti ennen myös poliisi tai turvamies vaunujen ollessa presidentin ja valtioneuvoston käytössä. Takapäässä oli keittiöhytti, jonka varustukseen kuului nestekaasuliesi, jääkaappi ja pesuallas.


title: Cmc

text: Poliisin- ja keittiöhytin välissä oli myös kaksi President-vierashyttiä. Eteisistä käytävän ovet sai auki vain korttiavaimella, ja myös hyteissä oli korttilukot.


title: Cmc

text: Sarjan vaunuissa oli säilytetty porrasaskelman valaiseva porrasvalo, joka oli kaikista muista sinisistä vaunuista poistettu. Vaunut olivat myös yhdysliikennekelpoisia (mm. venäläisen standardin mukaiset loppuopastevalot ja valaistut ylikulut).


title: Cmc

text: Lämmityskattila oli Hagenukin valmistama ns. kaksoispesäkattila; kattilassa oli mahdollisuus polttaa kiinteää polttoainetta (esim. halko) öljyn loputtua. Sähköradoilla kattilavesi kuumennettiin sähkövastuksilla sekä ennen sähkölämmitystä 1970-luvun aikana myös höyryllä lämmittäminen oli sinisissä vaunuissa mahdollista.


title: Cmc

text: Sarja poistettiin liikenteestä 2001 ja hylättiin saman vuoden lokakuussa. Yksi syy tähän oli SIG-telit joiden kunnossapito oli kalliimpaa. 24901 romutettiin loppukesästä 2002 ja 24902 museoitiin Haapamäen museoveturiyhdistykselle majoituskäyttöön elokuussa 2002. Se on muuten hyvässä kunnossa, mutta huonon maalipintansa, vesijärjestelmän jäätymisvaurioiden ja puretun WC-järjestelmän sekä etupään vuotavan katon aiheuttamien kosteusvaurioiden vuoksi sitä ei olla kuitenkaan katsastettu liikenteeseen. Vaunua on kuitenkin yritetty kunnostaa, joksikin vuotavan katon takia se on päässyt erittäin pahasti homehtumaan ja tilan puutteen vuoksi sitä ei ole saatu sisätiloihin kunnostettavaksi.


title: Cmc

text: Valinta päätyi 24902:een siksi, koska 24901 oli pahoin vandalisoitu sisältä ja ulkoa.


title: Cmc

text: President-makuuvaunun esite vuodelta 1994


title: Rt (täsmennyssivu)

text: Rt tai RT tarkoittaa seuraavia:


title: David Greenwalt

text: David Greenwalt (s. 16. lokakuuta 1949 Los Angeles, Kalifornia) on yhdysvaltalainen käsikirjoittaja, joka on toiminut myös ohjaajana ja tuottajana monissa tv-sarjoissa. Greenwalt on kenties tunnetuin työstään televisiosarjoissa "Buffy, vampyyrintappaja" ja "Angel". Hän käsikirjoitti, ohjasi ja tuotti molemmissa sarjoissa. Sen lisäksi Greenwalt loi "Angelin" yhdessä Joss Whedonin kanssa. Näiden kahden tunnetuimman sarjansa lisäksi Greenwalt on työskennellyt muun muassa sarjoissa "Salaiset kansiot", "Jake 2.0" ja "Surface".


title: Ruokateollisuusperunat

text: Ruokateollisuusperunat ovat perunoita, joita käytetään sellaisenaan elintarviketeollisuuden puolivalmisteena. Ruokateollisuusperunoista tehdään muun muassa ranskanperunoita ja perunalastuja.


title: Ruokateollisuusperunat

text: Ruokateollisuusperunoihin voidaan lukea väljästi myös suurtalousperunat, joita käytetään laitoskeittiöissä. Myös suurteollisuusperunoille asetetaan ruokateollisuusperunoihin liittyviä vaatimuksia: tasaista laatua, mukuloiden tasakokoisuutta, sileyttä ja eheyttä, jotta kuorimoperunoiden kuorintatappion kautta aiheutuva hävikki olisi mahdollisimman vähäinen. Lisäksi perunat eivät saa tummua raakoina tai kypsennettyinä.


title: Ruokateollisuusperunat

text: Perunahiutaleperunat ovat vähän tärkkelystä sisältäviä, ja niiden kuiva-ainepitoisuus on suuri. Perunalastuperunoiden mukuloiden tulee olla keskikokoisia ja pyöreähköjä.


title: Ruokateollisuusperunat

text: Ranskanperunoiksi käytetään suuria ja soikeita mukuloita tuottavia perunalajikkeita. Perunoiden tärkkelyspitoisuuden tulee olla vähäinen, jotta ranskanperunoiden paistoväri muodostuu vaaleaksi. Ranskanperunan tulee myös säilyä kiinteänä paistossa ja sen jälkeen.


title: Ruokateollisuusperunat

text: Suomen viljellyimmät ruokateollisuusperunalajikkeet 2000 olivat Fambo, Saturna, Asterix ja Van Gogh.


title: The Sims: Lemmikit

text:
The Sims: Lemmikit () on Maxisin ja EA:n kehittämä The Sims-pelisarjan jatko-osa. Peli tuo mukanaan yli 150 uutta esinettä ja erirotuisia lemmikkieläimiä. Pelaajalla on mahdollisuus perustaa perhe, jonne voi myös adoptoida lemmikin. Lemmikin voi myös ostaa. Lemmikille tulee ostaa myös ruokaa ja mahdollisia hoitotarvikkeita.
The Sims Lemmikit-peli mahdollistaa simien pääsyn kaupungille. Pelaaja voi rakentaa kauppoja, kahviloita, puistoja tai toreja.


title: Älä kerro äidille 2

text: Älä kerro äidille 2 () on homojen elämästä kertova yhdysvaltalainen TV-sarja, joka alkoi Yhdysvalloissa vuonna 2000 ja päättyi 2005. Alkuperäinen brittiläinen TV-sarja "Älä kerro äidille" sisälsi 10 jaksoa, mutta yhdysvaltalaisessa versiossa tuotantokausia on 5 ja jaksoja kaiken kaikkiaan 83. Kuten alkuperäisessä sarjassa myös yhdysvaltalaisversion keskiössä on pieni homomiesten joukko, joiden villiä ja vapaata elämää sarja seuraa. Päähenkilöiden joukkoon kuuluu myös naispariskunta Lindsay Peterson ja Melanie Marcus. Manchesterin tilalla on yhdysvaltalaisversiossa Pittsburghin kaupunki Pennsylvanian osavaltiossa.


title: Älä kerro äidille 2

text: Brian Kinney (Gale Harold) on rikas, itsevarma ja kyllästymiseen asti lapsellinen, sarjan alussa 29-vuotias mies, jonka kaikki tuntevat Pittsburghissa. Sydämentykytyksiä aiheuttava Brian pyörii yökerhoissa pitäen sitoutuneita ja naimisissa olevia ihmisiä typerinä teeskentelijöinä, eikä hän yleensä halua näyttää inhimillisiä tunteitaan. Jo ensimmäisessä jaksossa Brian saa kannoilleen 17-vuotiaan Justinin, joka on rakastunut häneen alusta alkaen. Aluksi suhde on hyvin epävakaa, mutta viidennen tuotantokauden lopulla se on jo lähes virallinen. Ammatiltaan Brian on hyvin rahakeskeinen ja lahjakas mainosalan liikemies. Hän on myös Lindsayn ja Melanien pojan Gusin biologinen isä.


title: Älä kerro äidille 2

text: Michael Charles Novotny-Bruckner (Hal Sparks) on Brianin paras ystävä, joka keräilee sarjakuvia ja ihailee runsaasti ystäväänsä. Toisin kuin Brian, Michael on kuitenkin omalla tavallaan herkkä ja sydämellinen persoona, joka on aina valmis auttamaan ja tukemaan ystäviään. Ensimmäisellä tuotantokaudella Michaelilla on suhde sivistyneeseen Davidiin. He muuttavat yhteen ja vaihtavat kaupunkia, mutta Michael ei sopeudu uuteen elämäänsä ja pariskunta eroaa. Toisella tuotantokaudella Michael tapaa tulevan aviomiehensä professori Ben Brucknerin, jonka kanssa hän myös adoptoi teini-ikäisen ja käytöshäiriöisen Hunterin. Michael työskentelee sekatavarakaupassa, mutta ostaa sittemmin oman sarjakuvaliikkeen. Hän myös käsikirjoittaa omaa sarjakuvaa nimeltä "Rage", ja on Melanien ja Lindsayn tyttären Jennyn biologinen isä.


title: Älä kerro äidille 2

text: Theodore 'Ted' Schmidt (Scott Lowell) on suurisydäminen mies, joka kuuluu päähenkilöjoukkoon. Hän on oopperaa rakastava, epävarma ja melko väritön kirjanpitäjä, joka etsii läpi sarjan itselleen elämänkumppania. Ensimmäisellä kaudella hän vaipuu koomaan käyttäessään varomattomasti huumeita, ja rakastuu siinä sivussa nuoreen narkomaaniin nimeltä Blake. Suhde kuitenkin päättyy jälkimmäisen hallitsemattomaan addiktioon. Kolmannella tuotantokaudella Ted yrittää elää suhteessa ystäväänsä Emmettiin, mutta heidän yhteinen elämänsä kariutuu tällä kertaa Tedin omaan huumeiden käyttöön.


title: Älä kerro äidille 2

text: Emmett Honeycutt (Peter Paige) on ystäväporukan varmasti feminiinisin mieshenkilö. Emmett on hyvin sydämellinen, sukkelasanainen ja tunteikas hahmo, joka ei peittele homouttaan. Hänellä on värikäs työkokemus aina vaatemyyjästä ja juhlasuunnittelijasta televisiopersoonaan ja pornotähteen. Toisella kaudella Emmettillä on suhde iäkkääseen Georgeen, joka kuitenkin kuolee jättäen hänelle miljoonaperinnön. Kolmannella tuotantokaudella Emmett rakentaa parisuhdetta ystävänsä Tedin kanssa, mutta se päättyy jälkimmäisen karuun huumesekoiluun. Myöhemmin Emmett tapailee myös huippu-urheilija Drewiä, joka on uransa ja avioliittonsa vuoksi visusti kaapissa.


title: Älä kerro äidille 2

text: Justin Taylor (Randy Harrison) on Brianin rakastaja, sarjan alussa vielä melko naiivi 17-vuotias poika, jolla on kuvataiteellisia lahjoja. Ensimmäisen tuotantokauden viimeisessä jaksossa Justinin luokkatoveri Chris Hobbs, joka on jo aikaisemmin osoittanut vihaansa homoseksuaaleja kohtaan, lyö Justinia pesäpallomailalla. Justin joutuu sairaalaan, mutta pääsee toisen tuotantokauden alkujaksoissa pois omaten motoristisia vikoja oikeassa kädessään. Toisen tuotantokauden lopussa Justin ihastuu viulisti Ethan Goldiin, joka on hänen mielestään paljon romanttisempi kuin Brian. Kolmannen tuotantokauden alussa suhde kuitenkin kariutuu Ethanin pettämiseen. Justin palaa takaisin Brianin luo hyväksyen tämän rakkautta väheksyvän luonteen, mutta yrittää kuitenkin läpi sarjan muuttaa heidän suhdettaan epätoivoisesti normaalimpaan suuntaan. Justin toimii piirtäjänä sarjakuvalle "Rage", ja menestyykin hyvin taiteellisella alalla.


title: Älä kerro äidille 2

text: Lindsay Peterson (Thea Gill) ja Melanie Marcus (Michelle Clunie) ovat lesbopariskunta, jolle syntyy sarjan edetessä kaksi lasta, Gus ja Jenny Rebecca. Pojan isä on Brian, tytön Michael. Lindsay on Brianin hyvä ystävä collegesta asti, ja työskentelee taiteen parissa muun muassa myymällä maalauksia. Hän on melko rationaalinen sielu, mutta ihailee tästä huolimatta usein ystävänsä Brianin vapautta ja toimintatapoja. Melanie taas on ärhäkkä juutalainen lakimies, joka on hänen ja Lindsayn tyttären Jennyn biologinen äiti. Melaniella ja Lindsaylla on suhteessaan lukuisia ongelmia, mutta he selviytyvät niistä kaikista ja menevät naimisiin.


title: Älä kerro äidille 2

text: Benjamin "Ben" Bruckner (Robert Gant) on toisella tuotantokaudella mukaan tuleva professori ja kirjailija, joka seurustelee Michaelin kanssa. Hän on HIV-positiivinen, minkä vuoksi hän harrastaa muun muassa buddhismia, ylenpalttista liikuntaa ja terveellistä ruokavaliota. Kolmannella tuotantokaudella hän käyttää lisäksi steroideja. Hän on hänen ja Michaelin adoptiopojan Hunterin toinen isä.


title: Älä kerro äidille 2

text: Deborah Jane "Debbie" Grassi Novotny (Sharon Gless) on pientä kahvilaa pystyssä pitävä nainen, Michaelin äiti. Debbie on persoonana valloittava, ja lisäksi hän on hyvin ylpeä pojastaan ja puolustaa ahkerasti homoyhteisön oikeuksia. Hän ilmaisee mielipiteitään käyttämällä niin kotonaan kuin töissäkin humoristisia paitoja. Hän asuu HIV-positiivisen veljensä Vicin kanssa, joka kuitenkin menehtyy sairauteensa neljännellä tuotantokaudella. Debbiellä on suhde etsivä Carl Horvarthin kanssa.


title: Älä kerro äidille 2

text: Victor Antonio "Vic" Grassi (Jack Wetherall) eli "Uncle Vic" on Debbien veli ja Michaelin eno. Hän on HIV:tä sairastava kokki, joka asuu hänestä huolta pitävänsä sisarensa kanssa ja omaa kieron huumorintajun. Neljännellä kaudella hän muuttaa yhteen miesystävänsä Rodneyn kanssa, mutta menehtyy pian tämän jälkeen.


title: Älä kerro äidille 2

text: James "Hunter" Montgomery (Harris Allan) on Michaelin ja Benin ottopoika, jonka he löysivät kirjaimellisesti kotinsa kynnykseltä. Hunter työskentelee prostituoituna ja elää keskellä talvea kaduilla ennen kuin hänen uudet isänsä ottavat hänet luokseen asumaan ja pakottavat takaisin opiskelemaan. Benin tavoin myös Hunter on HIV-positiivinen, ja uutisen levittyä koulussa hänen elämänsä muuttuu hetkeksi aikaa hyvin hankalaksi: Hunteria kiusataan, ja hän joutuu eroamaan tyttöystävästään tämän vanhempien painostuksen vuoksi.


title: Älä kerro äidille 2

text: Jennifer Taylor (Sherry Miller) on Justinin äiti. Hän ei aluksi täysin ymmärrä poikansa homoutta, mutta oppii pian tulemaan sen kanssa toimeen ja kiintyy jopa Brianiin, jota hän ei aluksi hyväksynyt. Hän on naimisissa Justinin isän Graigin kanssa, mutta pariskunta eroaa ensimmäisellä tuotantokaudella. Jennifer työskentelee kiinteistövälittäjänä, ja tapailee viimeisellä kaudella itseään nuorempaa miestä nimeltä Tucker. Justinin lisäksi hänellä ja Graigilla on tytär nimeltä Molly.


title: Älä kerro äidille 2

text: Blake Wyzecki (Dean Armstrong) on nuori narkomaani, joka pääsee kuitenkin eroon huumeista ja alkaa viettää normaalia elämää työskennellen vieroitusklinikan kouluttajana. Ensimmäisellä kaudella hänellä on lyhyt suhde Tedin kanssa, ja he tapaavat uudestaan kolmannella kaudella jälkimmäisen jouduttua vieroitukseen. Viimeisen kauden lopussa he törmäävät jälleen, ja Blakea voidaankin pitää parisuhdetta etsivän Tedin ainoana oikeana rakkautena.